Евро-2020, таништирув: В гуруҳи — Россиянинг рақиблари ФИФА рейтинги етакчиси ва скандинавлар\n16:33 / 09.06.2021\nЕвропа чемпионатининг B гуруҳида Бельгия, Россия, Дания ва Финляндия терма жамоалари ўрин олган.\nФИФА рейтингидаги ўрни — 10\nЕвро-2020га йўл — 4 ғалаба, 4 дуранг, 0 мағлубият, тўплар нисбати — 23-6\nСаралаш турниридаги энг яхши тўпурар — Кристиан Эриксен (5 гол)\nЕвро тарихидаги энг яхши натижаси — ғолиблик (1992)\nДания бош мураббийи\n2020 йил 1 августида терма жамоа бошқарувига аввал Германиянинг «Майнц» клубида ишлаган Каспер Ҳюлманн келади. У 2011/12 йилги мавсумда Дания чемпионатида «Норшеллан» клуби билан муваффақиятга эришиб, чемпион бўлганди.\nУнинг бошқарувида терма жамоа Миллатлар лигасида ёмон иштирок этмади, қўшимча кўрсаткичлар бўйича Англияни ортда қолдириб, А дивизионда қолди. Ҳюлманн даврида ўтказилган 10 ўйинда фақат икки бор мағлуб бўлинди (икки сафар ҳам — Бельгияга), март ойида ЖЧ-2022 саралаш турниридаги уч учрашувда ҳам ғалабага эришилди - 14:0.\nДанияликлар ансаблида биринчи рақамли скрипкачи ролида Кристиан Эриксен. «Интер»да мослашиш давридаги бир неча ойлик қийинчиликлардан кейин ушбу яримҳимоячи барибир Антонио Конте тизимидан жой топа олди ва жамоа чемпионлигига ҳисса қўшди. 29 ёшигача Эриксен миллий жамоа сафида 136 ўйинда иштирок этишга улгурди ва жамоа тарихидаги энг яхши тўпурарлар рўйхатида 7-ўринда жойлашган (36 гол). Якунланган мавсумда Эриксен — Италия чемпионатида муҳим узатмалар сони бўйича етакчи бўлди (ҳар ўйинда ўртача 2,36). Унинг ақлли ўйини гуруҳдаги рақибларга муаммо туғдириши табиий.\nДарвозада одатдагидек Шмейхель, марказий ҳимояда Кристенсен — Кьер жуфтлиги, таянч зонасидан Ҳейберг жой эгаллайди, ҳужумкор ҳавбеклар учлиги Брэйтуэйт — Эриксен — Поульсен.\nТахминий бошланғич таркиб: Шмейхель – Кристиансен, Кьер, Васс, Мехле – Ҳейберг, Дилэйни – Брэйтуэйт, Эриксен, Поульсен – Винн.\nДания: Евро-2020 учун прогноз\nДания термасида кичик имтиёз бор: улар гуруҳдаги уч ўйинни ҳам уйда, Копенҳагенда ўтказишади. Трибуналарга минглаб фанатларнинг қайтиши жамоага катта ёрдам бўлиши мумкин. Гуруҳда данияликлар плей-оффга тўғридан тўғри йўлланма учун Россия билан рақобатлашади — Бельгияга рақобат туғдириш учун Ҳюлманн шогирдлари анча кучсизлик қилади.\nДаниянинг устунлиги — юлдузли таркиби, бу таркиб россияликлар таркибидан 122 миллион еврога қимматроқ. Ҳар бир чизиқда Европа клубларида асосий таркиб футболчиси бўлган юлдузлар ўрин олган: дарвозабон Шмейхель («Лестер»), ҳимоячилар Кьер («Милан») ва Кристенсен («Челси»), яримҳимоячилар Ҳейберг («Тоттенҳэм») ва Эриксен («Интер»), форвард Поульсен («Лейпциг»).\nЕвро-2020, A гуруҳи: ўйинлар тақвими, прогнозлар, фактлар ва таркиблар\nФИФА рейтингидаги ўрни — 54\nЕвро-2020га йўл — 6 ғалаба, 0 дуранг, 4 мағлубият, тўплар нисбати — 16-10\nСаралаш турниридаги энг яхши тўпурар — Теему Пукки (10 гол)\nЕвро тарихидаги энг яхши натижаси — финлар бунгача турнирнинг финал босқичига чиқмаган\nФинландия бош мураббийи\nМаркку Канерва 2016 йилнинг 12 декабрида Финландия термасига бош мураббий бўлганди. Унгача 10 йил мобайнида ёшлар жамоалари ва ички чемпионатдаги клубларда ишлаган. ЖЧ-2018 саралашида Финландия Канерва билан муваффақиятсизликка учраб, Исландия, Хорватия, Туркия, Украина ва Косово иштирокидаги гуруҳда 5-ўринни эгаллаган.\nШундан кейин кўтарилиш даври бошланган. Ҳозирда 57 ёшда бўлган мутахассис билан финлар 2019 йилги Миллатлар лигасида гуруҳ босқичида ғолиб бўлиб, С дивизиондан В дивизионга кўтарилган. Кейинги босқичда Суоми А дивизионга ҳам чиқиши мумкин эди, аммо Уэльсга икки бор мағлуб бўлиб, биринчи ўринни британияликларга топширишганди.\nЛекин асосийси — терма жамоа илк бор йирик турнирнинг финал босқичига йўл олди.\n«Норвич» ҳужумчиси Теему Пукки Евро-2020 саралаш турнирини феноменал ўтказди. Финландия термасининг 16 ўйинида 31 ёшли форвард 10 гол уришга муваффақ бўлди. У саралаш турнирида Ҳарри Кейн, исроиллик Эран Заҳави ҳамда Криштиану Роналдудан кейин тўртинчи бўлди. Бу кўп нарсани англатади.\nМарт ойида бошланган ЖЧ-2022 саралашида ҳам Пукки ўзини кўрсатди. Финландия Босния (2:2) ва Украина (1:1) билан ўйинларда дуранг натижалар қайд этди. Барча уч гол «Норвич» ҳисобига ёзилди.\nПуккига ҳужум чизиғида Лод ёрдам беради, жамоа уч марказий ҳимоячи ва уч марказий ҳавбек билан ўйнайди.\nТахминий бошланғич таркиб: Храдецки – Тойвио, О Шоннеси, Арахури – Райтала, Гранлунд – Кауко, Камара, Йенсен – Пукки, Лод.\nФинландия: Евро-2020 учун прогноз\nЕвро-2020 Финландия термаси тарихидаги илк йирик халқаро турнир бўлади. Гуруҳдаги рақиблар кучлироқ экани ҳисобга олинса, гуруҳда бир дуранг ёки бир ғалабага эришилса ҳам буни муваффақият сифатида қабул қилиш мумкин. Финландия ҳозирча плей-оффга чиқишга қодир эмас ва улардан буни ҳеч ким талаб қилмайди ҳам. Мухлислар Европа чемпионатида иштирок этишнинг ўзини миллий ғалаба сифатида нишонлашади, футболчилар майдонда қўлларидан келганча ўйнашса бўлгани.\nФИФА рейтинги — 1\nЕвро-2020га йўл — 10 ғалаба, 0 дуранг, 0 мағлубият, тўплар нисбати — 40-3\nСаралаш турниридаги энг яхши тўпурари — Ромело Лукаку (7 гол)\nЕвро тарихидаги энг яхши натижаси — 2-ўрин (1980), яримфинал (1972)\nБельгия бош мураббийи\nРоберто Мартинес Бельгия терма жамоасини 2016 йил 3 августида қабул қилиб олган. Биринчи ўйинда Испанияга мағлуб бўлгач — 0:2, қаторасига 24 ўйиндан иборат мағлубиятсиз серия қайд этилган. «Қизил иблислар»ни фақат Франция тўхтатганди — 2018 йилги жаҳон чемпионати яримфиналида (1:0). Мартинес билан бельгияликлар жаҳон чемпионатларидаги энг яхши натижасига эришишган — 3-ўрин. Испаниялик мутахассис бошқарувида жами 54 ўйинда «Қизил иблислар» 42 ғалабага эришиб, 8 бор дуранг ўйнаган ва атиги 4 ўйинда мағлуб бўлишган.\nЖамоа Евро-2020да ғалаба қозонса, Кевин Де Брюйне «Олтин тўп» учун жиддий даъвогарга айланади. Эден Азар аввалги формасини тиклай олмаётгани туфайли айнан «Манчестер Сити» яримҳимоячисини — бельгияликларнинг Евро-2020даги асосий креатив кучи деб қараш мумкин.\nАсосийси, соғлиқ билан боғлиқ ҳолат жойида бўлишидир. Чемпионлар лигаси финалида Де Брюйне «Челси» ҳимоячиси Антонио Рюдигер билан тўқнашувда бурнини синдириб олди, қолаверса қоши ёрилди, терма жамоа шифокорлари етакчи футболчининг турнир стартига яхши формада келиши учун бор имкониятларни ишга солишди.\nЕвропа чемпионати арафасида Бельгияда таркиб бўйича муаммолар йўқолмаган. 7 июнь куни Хорватияга қарши ўтказилган ўртоқлик учрашувида (1:0) Европа чемпионати учун заявка қилинган 26 футболчининг 23 нафаригина заявка қилинди. Кевин де Брюйне ЕЧЛ финалидаги жарроҳлик амалиётидан кейин қайтмаганди ва фақат душанба куни таркибга қўшилди. Аксель Витсел ҳамон майдонга тушишга тайёр эмас - «Боруссия» Дортмунд яримҳимоячиси январ ойида олган жароҳатидан тўлиқ фориғ бўлмаган. Бундан ташқари, Грецияга қарши ўртоқлик учрашувида марказий яримҳимоячи Дедрик Боята жароҳатланиб сафдан чиққанди.\nВитселнинг жароҳати шуни англатадики, майдон марказида Тилеманс ва Дендонкер ўйнайди. Витсель соғлом бўлганида улардан бирини таркибдан сиқиб чиқарган бўларди, аммо ҳозир бошқа муқобил вариант йўқ. Бу жуфтлик Хорватияга қарши ўйинда ишончли ҳаракат қилишди. Марказий ҳимоя бўйича мавҳумлик. Грецияга қарши ўйинда Мартинес Боятани шерикларни суғурталовчи марказий ҳимоячи сифатида туширган бўлса, Хорватия билан ўйинда одатий вариантга қайтилди - Жейсон Денайер марказда, чапда Ян Фертонген, ўнгда Тоби Альдервейелд. Дарвозабон масаласида савол йўқ - Тибо Куртуа тайёр. Марказий ҳужумда Ромелу Лукаку алмашмас мақомда - у якшанба куни хорватлар дарвозасига урилган ягона гол муаллифи бўлди - терма жамоа учун сўнгги беш ўйиндаги бешинчи гол.\nҚолгани эҳтимолий вариантлар. Бельгиянинг марказий ўқи тасдиқланган, аммо тўрт қанот футболчиси бўйича ҳаммаси аниқ эмас. Ўнг латерал позициясида одатда Тома Менье ўйнарди, аммо Хорватияга қарши ўйинда Тимоти Кастань ҳам ёмон кўринмади. Бельгия гибрид схема қўллади: одатий 3-4-2-1 схемаси тўпсиз ўйналганда 4-4-2 шаклида трансформация бўлди — Кастань ҳимоя линияси чизиғигача қайтди, Фертонген эса (иккинчи бўлимда унинг ўрнига — Томас Фермален) марказдан чапроққа сурилиб ўйнади. «Лестер» ҳимоячиси олдинга чиқишда ҳам фаол бўлди, шундай экан Меньега рақобат юқори даражада. Дортмунднинг «Боруссия» клуби ҳимоячиси барибир Россияга қарши биринчи ўринда бошланғич таркибда бўлса керак.\nЧап қанот яримҳимоясида икки вариант бор: Грецияга қарши ўйинда Торган Азар ёрқин ўйин кўрсатди, Хорватияга қарши ўйинда эса Носир Шодли майдонга чиқди ва нисбатан кучсизроқ ўйнади. Бельгия ҳужумларини ўнг қанотдан, Кастань орқали ривожлантирди. Сўнгги 20 дақиқада Торган Азар ўйнади — ва ўйинда ранг-баранглик пайдо бўлди.\nОлдинги чизиқда Лукаку билан Дрис Мертенс ва Де Брюйне ўйнаши керак. «Наполи» форварди шубҳасиз асосий таркиб футболчиси — у Греция ва Хорватияга қарши ўйинларни аъло даражада ўтказди. Аммо «Манчестер Сити» ҳавбеки тиклана олмаса нима бўлади?\nМартинес воқеалар ривожининг ҳар қандай тарзига тайёр ва шу туфалйи икки ўртоқлик ўйинида ҳам Лукакунинг ортида чапроқда Янник Карраско ҳаракатланди. «Атлетико» вингери Испанияга қайтгач, мавсумни жуда кучли ўтказди ва Мартинес унга ишонч билдирмоқда. Грецияга қарши ўйинда Карраско голли пас муаллифи бўлди, Хорватияга қарши ўйинда гол уриши ҳам мумкин эди — унинг зарбаси тўсинга тегди. Лекин у позицион ўйиндаги ҳаракатлари билан мақтана олмайди, шу билан бирга, деярли барча жарима зарбаларини у ижро этмоқда. Гарчи Хорватияга қарши ўйинда Лукаку бош билан гол урганида бурчакдан тўпни унга Мертенс узатиб берганди.\nТахминий бошланғич таркиб: Куртуа – Фертонген, Денайер, Алдервейрелд – Торган Азар, Менье – Тилеманс, Дендонкер – Де Брюйне, Мертенс, Лукаку.\nБельгия: Евро-2020 учун прогноз\nГуруҳ босқичидаги уч ўйиндан иккитасида бельгияликлар меҳмон мақомида бўлишади. Россия ва Дания Бельгияни Санкт-Петербург ва Копенҳагенда қабул қилишади, бу жамоалар ўз мухлислари кўмагида турнир фаворитларига босим ўтказишга ҳаракат қилиб кўришади.\nЛекин Бельгиянинг ҳозирги таркиби Евро-2020 гуруҳ босқичидан қийинчиликсиз чиқадиган ҳолатда. Куртуа, Де Брюйне ва Лукаку таркибда бўлган жамоа соврин учун асосий даъвогарлардан. Бу таркиб Россиядаги жаҳон биринчилигида финал остонасигача борганди.\nФИФА рейтингидаги ўрни — 38\nЕвро-2020га йўл — 8 ғалаба, 0 дуранг, 2 мағлубият, тўплар нисбати — 33-8\nСаралаш турниридаги энг яхши тўпурар — Артем Дзюба (9 гол)\nЕвро тарихидаги энг яхши натижалари — ғолиблик (1960), 2-ўрин (1964, 1972, 1988), яримфинал (1968, 2008)\nРоссия бош мураббийи\nСтанислав Черчесов Россия термасига 2016 йилдан буён раҳбарлик қилиб келади, у Европа чемпионатида Леонид Слуцкий бошқарувидаги жамоа гуруҳда сўнгги ўринни олиб муваффақиятсизликка учрагач тайинланганди. Ушбу мутахассис муқаддам Россия клублари — «Амкар», «Ахмат», «Жемчужина»да ишлаган, у асосий муваффақиятига Польшада эришган, «Легия» билан чемпион бўлган.\nДастлабки икки йил мураккаб кечади, натижалар — турлича эди. Аммо Россияда ўтказилган жаҳон чемпионатида жамоа чорак финалгача етиб бориб, фақат пенальтилар сериясида Хорватияга ютқазади. Бу натижадан кейин Черчесовнинг нуфузи кўтарилиб кетади. Евро-2020 саралашидаги ишончли ўйинлар унинг позициясини янада мустаҳкамлади.\nАртем Дзюба — бугунги кунда Россия футболидаги асосий юлдузлардан. Ҳатто футболга қизиқмайдиганларга ҳам унинг фамилияси таниш. Ўтган йил кузида ушбу ҳужумчи шов-шувли можаро марказида қолган, ўшанда унинг интим видеоси интернетда тарқалиб кетгач, бу мавзу федерал телеканалларда муҳокама бўлганди.\nШу билан бирга, «Зенит» форварди — 2018 йилги мундиалнинг асосий қаҳрамонларидан бўлган, Европа чемпионати саралашида терма жамоанинг энг яхши тўпурари ва сардори бўлди, яқинда Дзюба фаолиятида 200-голлик нуқтадан ўтди.\nРоссияликларнинг оптимал таркибида ўнг қанот ҳимоясида Марио Фернандес, чапда Караваев ҳаракат қилади. Марказда Оздоев, Зобнин, Головин ва Миранчук ромб ҳосил қилади. Ҳужум марказида — сардор Дзюба. Черчесов оптимал таркиб қандай кўринишда бўлишини 12 июнь куни Бельгияга қарши биринчи ўйинда белгилаб олади.\nТахминий бошланғич таркиб: Шунин – Жикия, Кудряшев, Семенов – Фернандес, Караваев – Головин, Оздоев, Зобнин, Миранчук – Дзюба.\nРоссия: Евро-2020 учун прогноз\nЧерчесов бир неча марта Россия Евро-2020 ғолиби бўлиш орзусида экани, аммо бошқа 23 терма жамоа ҳам шундай орзуга эгалиги ҳақида айтиб ўтди. Шунингдек, бу орзуга эришиш учун қадамба-қадам олға юриш кераклигини таъкидлади. Етарлича мураккаб бўлган гуруҳдан чиқиш ҳам яхши натижа сифатида қабул қилиниши мумкин. Плей-оффда эса, ЖЧ-2018 кўрсатгани каби, исталган иш рўй бериши мумкин. Шу билан бирга, агар Россия 1/8 финалга чиқа олмаса ҳам ҳеч ким ҳайрон бўлмайди.\nЕвро-2020: B гуруҳидаги ўйинлар тақвими\n12 июнь, шанба\n21.00 Дания — Финландия (Копенҳаген)\n00.00 Бельгия — Россия (Санкт-Петербург)\n16 июнь, чоршанба\n18.00 Финландия — Россия (Санкт-Петербург)\n17 июнь, пайшанба\n21.00 Дания — Бельгия (Копенҳаген)\n21 июнь, душанба\n00.00 Финландия — Бельгия (Санкт-Петербург)\n00.00 Россия — Дания (Копенҳаген)\n#Дания терма жамоаси\n#Бельгия терма жамоаси\n#Россия терма жамоаси\n#Финландия терма жамоаси\nЕвро-2020. D гуруҳидан уч жамоа кейинги босқичга чиқди, Украинада деярли имкон қолмади\nКопенҳагенда яна бир даҳшатли ўйин. Россия футболида қора кун, Финландия эса қаҳрамонлик қила олмади\n15:40 / 18.06.2021\nДе Брюйне қайтди ва ҳал қилди, яна икки жамоа плей-оффда. Кун ўйинлари якунлари\n14:05 / 17.06.2021\nЕвро-2020. Италия янги тарих ёзмоқда, Уэльс ҳам плей-оффда


Масиҳий муаллим: Галатияликларга ёзилган мактуб талқини (1:2)\n“шунингдек, мен билaн биргa бўлгaн ҳaммa биродaрлaр Гaлaтия ўлкaсидaги Мaсиҳ жaмоaтлaригa сaлом йўллaймиз.”\nГалатияликларга 1:1-5 оятлари шу мактубнинг сўзбошидир; бу қисмда одатда хат кимдан кимга ёзилганлиги, саломлар ва айрим маҳал мактубнинг асосий мавзуси айтиб ўтилади.\n2-оятда Павлус билан бирга яна бошқа биродарлар борлигини кўрамиз. Айрим пайтлари Павлус мактуб сўзларини ўзи эмас, балки бошқа биродар ёзган бўлади, албатта ҳамма сўзларни ва фикрларни Павлуснинг ўзи айтиб турган бўлади. Яна бошқа пайтлари эса унинг олдидаги бородарлар айрим воқеаларга аниқлик киритган бўлиши мумкин.\nДемак, бу мактуб Галатия ўлкасидаги жамоатларга ёзилган экан. Галатия ҳозирги замондаги Туркия давлати ўрнида бўлган, ва Анкара шаҳри ўша даврда Галатиянинг ҳам пайтахи бўлган. Харита:\nЭътибор берсангиз бу мактуб (айрим бошқа мактублар сингари) битта жамоатга эмас, балки бир нечта жамоатларга ёзилган эди. Яъни биринчи жамоат шу мактубни олиб, ўзлари ўқиб олишар, кейин эса одатда ўзлари учун бир нусха қилиб кўчириб олишар ва кейинги жамоатга шу мактубни жўнатишарди. Бундай нарсаларни Павлус ўз мактубларини жўнатган кишилар орқали айтар, баъзи пайтлари эса мактубнинг ўзида шу ҳақда ёзар эди (Эфесликларга 6:20-21; Колосаликларга 4:16).\nПавлуснинг кўпгина мактублари қандайдир жамоатдаги ёлғон таълимотга қарши ёзилган эди. Шунинг учун ўша вақтдаги ва жамоатдаги аҳволни ўрганиб, унга Павлус қандай жавоб берганини ўрганишимиз керак; зеро шу орқали Худо Павлусга берган иноят хабарини билиб оламиз. Бу мактублар одатда бир ёки бир-нечта муаммога жавоб тариқасида ёзилган бўлиб, улар қандайдир мавзу бўйича қўлланма сифатида ёзилмаган эди. Шунинг учун бир мактубдан бир нечта фикр, бошқасидан яна бир-нечта фикр олиб, Худонинг иноят хабари нимадан иборатлигини билиб олишимиз мумкин. Шу вақтнинг ўзида оятларни контекстдан юлиб олиш мумкин эмаслигини айтиш керак. Масалан Муқаддас Китобда шундай оятбор: “Аҳмоқ ўз қалбида “Худо йўқ” деб айтди”. Агар биз шу оятга асосланиб, Муқаддас Китобда “Худо йўқ” деган фикр айтилган десак, биз бу оятни контекстдан юлиб олган бўламиз. Чунки бу ерда бундай фикр Худодан эмас, балки аҳмоқ киши юрагидан чиққанлигини кўрамиз. Демак Каломни ўқиганимизда контекстга эътибор беришимиз керак.


Теримдан талабаларни қайтарган ҳукумат пахтани уюшмаган аҳоли билан териб олмоқчи. Суратда: Самарқанд давлат университети талабалари пахтадан қайтмоқда. 2016 йил кузи.\nЎзбекистон Бош вазири Абдулла Ариповнинг 21 сентябрь кунги фармойиши билан талаба, ўқитувчи ва тиббиёт ходимлари 22 сентябрда пахта теримидан қайтарилганидан сўнг мамлакат бўйлаб теримга “уюшмаган аҳоли”ни жалб қилишга зўр берилмоқда.\nТуман, вилоят ва республика миқёсида кейинги кунларда ўтказилган йиғилишларда корхона, ташкилот, муассаса раҳбарлари, маҳалла раислари, имомлар ва бошқа фаоллардан аҳоли орасида тушунтириш ишлари олиб бориш, теримга одам чиқариш талаб қилинди.\n"Ҳар хонадондан 1 киши"\nТошкент вилоят, Чиноз туман ҳокимлигида 22 сентябрь, жума, соат 14.30 да бошланган йиғилишни туман ҳокими муовини ўтказгани, йиғилишда вилоят ҳокимлигидан Отабек исмли мулозим иштирок этгани тўғрисида мажлисда қатнашган маҳалла раисларидан бири исми очиқланмаслиги шарти билан айтиб берди.\n“Мажлисда Чиноз туманида 23 минг хонадон борлиги, ҳар бир хонадон 1 кишидан одам чиқарса, 23 минг теримчи бўлиши айтилди. Шунча одамни далага чиқариш вазифаси маҳалла раислари, мактаб директорлари ва бошқа фаолларга юклатилди. Ҳоким мажлисга қатнашганларнинг ҳаммасидан иш кунини саҳар соат 6 да бошлашни, соат 7 гача уйма-уй юриб, пахтага одам чиқаришни талаб қилди”, деди чинозлик маҳалла раиси.\nУнинг айтишича, пахта теримига жалб қилинган ўқитувчилар ётоқдан қайтган. Лекин, барибир, теримга чиқишаяпти. “Масалан бизнинг маҳалладаги мактабдан 2 ўқитувчи ва техник ходимлар ётоқдан қайтиб келди. Энди уйидан қатнаб тераяпти”, деди маҳалла раиси.\nЧиноз туман ҳокимлигининг ўзини таништирмаган мулозими маҳалла раисидан олинган маълумотларни на тасдиқлади ва на инкор этди.\n"Фалончиникига ошгаааа... Йўғе, далага пахтага!!!"\nОзодликка келаётган хабарларда баъзи жойларда аҳолини пахтага чақиришда анънавий усуллардан фойланашаётганини кўриш мумкин. Масалан, Жиззахда жарчи кўчама-кўча юриб, маҳалла аҳлини пахтага ошга чақиргандай чақирмоқда.\n270p | 495,5kB\n360p | 796,7kB\nМажлис кетидан мажлис\n24 сентябрь, якшанба оқшомида Бош вазир Абдулла Арипов бутун мамлакат бўйлаб селектор мажлиси ўтказди. Мажлисда иштирок этган андижонликдан олинган бу хабарни “Ёшлар иттифоқи” ташкилотининг Сирдарё вилоят бўлими мулозими ҳам тасдиқлади.\nАндижон вилоят туманларидан бири ҳокимлиги мулозимининг исми айтилмаслиги шарти билан Озодликка айтишича, “Бош вазир иштирокидаги селектор йиғилиши кеч соат 8 яримда бошланиб, 1-1,5 соатча давом этди, кейин вилоят ҳокимининг мажлиси, ундан кейин туман ҳокимининг мажлиси бўлди. Одамлар мажлисдан 11 яримларда бўшади”.\nҲокимлик мулозимининг айтишича, Бош вазир селектор йиғилишида пахтани ким териши тўғрисида гапиргани йўқ. У фақат пахта теримидаги оқсаётган вилоятларни танқид қилган. Лекин вилоят ҳокими мажлисда қатнашган фаоллардан уюшмаган аҳолини теримга жалб этишни талаб қилган. Маълум бўлишича, 25 сентябрь, соат 19.30 га фаоллар яна ҳокимликларга мажлисга чақирилган. Мажлисда теримга ким қанча одам жалб этгани тўғрисида ҳисобот талаб қилинади.\nПахтани ким териши 19 сентябрда маълум бўлган\nБош вазирнинг 21 сентябрь кунги фармойиши эълон қилиниши биланоқ ҳар бир ўзбекистонликда "пахтани энди ким теради?" деган савол пайдо бўлган эди.\nЛекин, Озодликка келиб тушган бу ҳужжатдан ҳукумат бу масалага олдиндан тайёрланганини кўриш мумкин.\n“Ёшлар масалалари бўйича республика идоралараро кенгаши”нинг 19 сентябрда ўтказилган мажлисида уюшмаган ёшлардан иборат “Фидойи ёшлар отрядлари” лойиҳасини ташкил этиш чора-тадбирлари тўғрисидаги масала кўрилиб, тегишли қарор қабул қилинган.\nИдоралараро кенгашга Бош вазир Абдулла Арипов раислик қилади.\nОзодлик бу мажлисдан олдинроқ, 17 сентябрь куни Ўзбекистон бўйлаб "Ёшлар иттифоқи" ташаббуси билан 575 та "Фидойи ёшлар" отряди тузилгани, бу отрядларга 51 минг 138 та "уюшмаган ёшлар" қамраб олингани, уларнинг сони кун сайин ортиб бораётгани тўғрисида расмий маълумотларга таяниб хабар хабар берган эди.\nҲар бир туманда неча нафар "фидойи ёш" бўлиши режалаштирилган\n“Ёшлар иттифоқи” Сирдарё вилоят бўлими вакилининг Озодликка айтишича, шу кунда "Фидойи ёшлар" отрядлари сафини кенгайтириш ишлари олиб борилмоқда.\n“Ҳар бир мактабда вакилларимиз бор. Улар дарслар тугаганидан сўнг, куннинг иккинчи ярмида маҳаллаларда юриб, ишсизларни, ёши 19 дан 30 гача бўлган ёшларни тарғибот қилиш орқали уларнинг розилиги билан “Фидойи ёшлар отрядлари”ни ташкил қилаяпмиз”, деди “Ёшлар иттифоқи” вакили.\nУнинг айтишича, ҳар бир туманда неча киши бундай отряд аъзоси бўлиши ҳам режалаштириб қўйилган. Масалан, Ховос туманида 960 йигит-қиз “Фидойи ёшлар” отрядларига бирлаштирилиши лозим.\nШуни айтиш керакки, "Фидойи ёшлар"ни моддий рағбатлантириш масаласи ҳам назарда тутилган. Теримчи ёшлар орасида бир неча номинация бўйича ғолиблар аниқланиши, уларга қимматбаҳо совғалар топширилиши ваъда қилинган. Масалан, мамлакат бўйлаб энг илғор теримчига "Матиз" автомобиллари берилиши айтилган.\nФидойи тополмаган пахтани ўзи теради!\nЖойлардан келаётган хабарларга қараганда, “Фидойи ёшлар” отрядларига аъзо жалб этиш анча қийин кечаётганга ўхшайди. Ҳар ҳолда 25 сентябрь куни Озодликка Намангандан таҳрирсиз бераётганимиз қуйидаги хат келди:\n“Мана Наманган вилоятида "Ёшлар иттифоқи" етакчилари пахтада ётоққа мажбурий ётқизиб пахта термоқда. Агар ким ётоққа одам топмаса¸ ўзи ётади¸ агар ўзи ётмаса¸ ишдан ҳайдалади¸ дейишти. Нега мажбуран ётқизишади? Пахтага чиқмасанг¸ аризангни ёз¸ деган гап ҳамма жойда тўлиб ётибти”, деб хабар қилган наманганлик ўз хатига “Ёшлар иттифоқи” Марказий Кенгаши раиси Қ. Қуранбаевнинг 4 сентябрдаги хати нусхасини илова қилди.\nҚуранбаев ҳокимлар ва тегишли вазирликлар раҳбарларидан “Ёшлар иттифоқи”нинг ўқув юртларидаги бошланғич ташкилотлари раҳбарлари пахта теримига жалб этилмаслигига амалий ёрдам беришини сўраган.\nАзиз тингловчи, "Пахта-2017" мавзусини Озодлик ўзининг PaxtaGram рукнида батафсил ёритмоқда.\nЎзбекистонда ўқувчиларнинг ота-оналари пахта теришга мажбурланмоқда


Туркистон вилояти ва Ўзбекистон ўртасидаги ўзаро товар айирбошлаш ҳажми қанчага ортди?\nТуркистон вилояти ва Ўзбекистон ўртасидаги ўзаро товар айирбошлаш ҳажми жорий йилнинг 11 ойида 447 млн. долларни ташкил этди.\nҚозоғистонда рўй берган ЙТҲ уч нафар ўзбекистонликнинг умрига зомин бўлди\nҚозоғистоннинг Туркистон вилоятида рўй берган йўл транспорти ҳодисаси оқибатида беш киши, жумладан, Ўзбекистоннинг уч нафар фуқароси ҳаётдан кўз юмди.\nПрезидент Тошкент метрополитенининг Юнусобод йўналиши қурилишини кўздан кечирди\nПрезидент Шавкат Мирзиёев жорий йил 9 февраль куни Юнусобод туманида бўлиб, метрополитен қурилиши билан танишган эди.\nМетронинг Юнусобод йўналишидаги иккита бекат қачон ишга туширилади?\nТошкент шаҳрининг Юнусобод туманида амалга оширилаётган, узунлиги 2,93 километр бўлган янги метро қурилиши ер остида олиб борилмоқда, деб хабар қилди “Ўзбекистон темир йўллари” АЖ матбуот хизмати.\nЎзбекистон Республикаси Президентининг Россия Федерацияси Президенти ва Қозоғистон Республикаси Президенти билан норасмий учрашуви тўғрисида\n“Исломхўжа” — стереотипларни парчалаган фильм\nАвгуст миллий кинематография соҳасида ўзига хос инқилоб яратган ой бўлди. Аввало, 7 август куни давлатимиз раҳбарининг “Миллий кинематографияни янада ривожлантириш чора-тадбирлари тўғрисида”ги қарори қабул қилинди.\nФВВ Ўзбекистон фуқароларининг Қозоғистонда ЙТҲга учрагани борасида расмий ахборот берди\n2018 йилнинг 13 август куни соат 01:15да Қозоғистон Республикаси Ички ишлар департаменти Фавқулодда вазиятлар қўмитасидан олинган маълумотга кўра, 12 август куни тахминан соат 17:30да Туркистон вилояти, Казигурт туманидан ўтувчи «Олмата-Тошкент-Термиз» автомобиль йўлининг 786-км.да «Даймлер Крайслер» русумли микроавтобус ва «ГАЗ-53» русумли...\nЎзбекистондаги банклардан бири 65 млрд сўмлик акцияларини сотувга қўйди\n«Туркистон банк» 65 млрд сўм қийматидаги акцияларини сотувга қўйди.\nЛайлаклар нега Сирдарёни макон тутган?\nИкки, уч ва ҳатто, тўрт қаватли лайлакларнинг инлари Гулистон туманидаги Уювли, Чортоқ қишлоқларидан ўтган юқори кучланишли электр тармоғи симёғочларида кўплаб учрайди.\nShowing 61-77 of 95 items.


Болани 6 ёшдан мактабга бериш тавсия этилмайди, бу унинг ўсишига зарар қилади — Minbar\n19 июн 22:00 2 дақиқада ўқийсиз Ё ҳаёт, ё мамот\nБугун бўлиб ўтган брифингда Халқ таълими вазири болаларни мактабга қабул қилишнинг янги тартиби ҳақида маълумот берди. Унинг сўзларига кўра, мактаб ёшидаги ҳеч бир бола таълимсиз қолиб кетмайди.\nТадбирда психологлар томонидан мактабга чиқиш тайёр деб тавсия берилган болалар ўқишга қабул қилиниш-қилинмаслиги ҳақида савол берилди. Шерзод Шерматов саволга жавоб бераркан, 7 ёшгача бўлган болаларни мактабга беришга ҳеч ким қарши эмаслигини айтиб, фақат бу уларнинг ривожланишига салбий таъсир кўрсатиши мумкинлиги ҳақида хавотир билдирди.\n"Мактаб ёшига етмаган болаларни мактабгача таълимга бепул тайёрлаш бўйича қарор ўтган йили декабрда чиққан. Агар микроҳудудингиздаги мактабга фарзандингизни 6 ёшдан мактабга бермоқчи бўлсангиз, қарши эмасмиз, бунга ҳақлисиз. Лекин барибир биз бу ёшдаги болаларни мактабга қабул қилишни тавсия этмаймиз, чунки бу унинг ривожланишига зиён қилади", деди вазир.\nШерматовнинг алоҳида таъкидлашича, қонун бўйича Ўзбекистонда таълим ҳамма учун мажбурий бўлиб, мактаб ёшидаги бирорта бола четда қолиб кетмайди.\nБаҳс ва мунозараларга сабаб бўлган қарор тарихи: Вазирлар Маҳкамасининг 2019 йил 7 июндаги 469-қарорига мувофиқ Тошкентдаги 81 та мактабда тажриба ўтказилмоқда. Унга кўра бошқа микроҳудуддаги мактабларнинг 1-синфига ҳужжат топширганлар ва мактаб ёшига етмаган болалар қўшимча квота асосида қабул қилиниши, бунинг учун энг кам иш ҳақининг 10 баробаридан кам бўлмаган миқдорда бир марталик йиғим ундирилиши белгиланган эди.\nҚарорнинг ижро механизмлари, тегишли дастурий маҳсулотларни ишлаб чиқишга ва тўғри ишлашини текширишга, айниқса, тўлов билан боғлиқ тизимларга кетадиган вақт ҳисобга олиниб, талабгир мактабга қабулда ҳозирча пул олинмайдиган бўлди.


КЎРПАСИГА ҚАРАБ ОЁҚ УЗАТМАГАНЛАР » Past Darg'om haqiqati\nБош Сахифа » Жамият ва ҳаёт » КЎРПАСИГА ҚАРАБ ОЁҚ УЗАТМАГАНЛАР\nМуаллиф: Admin дан 9-10-2017, 14:38, курилди: 23\n"Замон сенга боқмаса, сен замонга боқ", деб шуни айтса керакда. Ҳозирда ана шундай "замонавий" тўйлар ҳақидаги маш-машалар, шов-шувлар тез-тез қулоғимизга чалиниб туради. "Куёв келинга фалон сўмлик никоҳ узуги тақибди", "Раҳматвой қудаларининг сарпосига 10 миллон сарфлабди", "Қизларга 15 миллон қалин пули олаётган эмиш", деган баландпарвоз миш-мишлар. "Соли қоровул қизини узатиб, кредитга 10 миллон сўмлик мебель олиб берибди", "Икки ой олдин данғиллама тўй қилиб, ўғил уйлантирган Тошпўлат устанинг қон босими кўтарилиб касалхона тушибди. Тўйга укасидан 12 миллон сўм қарз олган экан. Қарзини сўраб чиққан келини билан айтишиб, мазаси қочибди", деган маш-машаларни эшитиб ҳайрон қоласан киши.\nТўғри, катталарга насиҳат қилишга ёшлик қиларман балки. Аммо "Бир каттанинг, бир кичикнинг гапини ол", деган нақл бежизга айтилмаган. Юқорида Анваржоннинг "ҳаваси"ни бекорга келтирмадим. Тўйга борган бола шундай таассуротлар билан улғайса кимга фойда? Қарздор киши гўё ботқоққа ботиб кетаётгандек бўлиши, тўқликка шўхлик қилиш, неъматларнинг исрофгарчилиги эса зориқишга олиб келиши ҳақида бувимнинг айтганлари ёдимга тушади. Қарз олиб, тўй қилганларга "Кўрпангизга қараб оёқ узатинг", дегим келади. Мол-давлатини кўз-кўз қилиб тўй қилаётганларга эса "Атрофингиздагиларни кам ситманг, аксинча бойиб кетган бўлсангиз, кам таъминланганларга, бева-бечораларга ёрдам қилинг" демоқчиман.


10 октябрь куни кутилаётган об-ҳаво маълумоти - Zamin.uz\n10 октябрь куни кутилаётган об-ҳаво маълумоти\nРеспублика Гидрометеорология марказининг хабар беришича, 10 октябрь куни Тошкентда ҳаво ўзгариб туради, кечаси ва эрталаб ёмғир ёғиши мумкин, кундузи ёғингарчилик бўлмайди. Шимоли-шарқдан секундига 5-10 метр тезликда шамол эсади. Кечаси 6-8, кундузи 15-17 даража илиқ бўлади.\nТошкент вилоятида ҳаво ўзгариб туради, айрим жойларда кечаси ва эрталаб ёмғир ёғиши мумкин. Шарқдан секундига 7-12 метр тезликда шамол эсади. Кечаси 5-10, кундузи 15-20 даража илиқ бўлади.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 7-12, кундузи 15-20 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда кечаси ва эрталаб ёмғир ёғиши мумкин. Шарқдан секундига 7-12 метр тезликда шамол эсади. Кечаси 5-10, кундузи 12-17 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёғингарчилик бўлади (ёмғир, қор ёғади). Шарқдан секундига 7-12 метр тезликда шамол эсади. Кечаси 2 даража совуқ, 3 даража илиқ, кундузи 0-5 даража илиқ бўлади. “Замин” янгиликларини “Telegram”да кузатиб боринг\n12-04-2019, 18:36, Ўзбекистон\nЯнгиликлар » Ўзбекистон » 10 октябрь куни кутилаётган об-ҳаво маълумоти


OilPrice: Саудия Арабистони Доҳа музокараларини чиппакка чиқарди\n17:29 / 18.04.2016\nЭнергетика соҳасига ихтисослашган OilPrice интернет-нашрининг ёзишича, Саудия Арабистонининг нефть қазиб олиш даражасини музлатиш бўйича Доҳада бўлиб ўтган музокараларда ўзини ғалати тутишини изоҳлаш мушкул.\nЭкспертлар ОПЕК мамлакатлари ва Россия, нефть қазиб олишни музлатиш хусусида бирон жиддий келишувга эришилишини шубҳа остига қўйган бўлсаларда, музокара қатнашчилари рамзий бўлсада қандайдир битимсиз тарқалишмайди, деб ҳисоблашганди.\nСаудиянинг Эронсиз, ҳеч қандай битимни имзоламасликни таъкидлаганини, қуруқ таҳдиддан бошқа нарса эмас, деб баҳолашганди.\n"Нефть нархининг ҳозирги даражада пасайиб кетишига йўл қўйган ОПЕК ташкилоти ўзига бўлган ишончни яна бир марта суиистеъмол қилишга ҳаққи йўқ эди, аммо, бу ҳол яна бир карра юз берди", дейилади мақолада.\nСўнгги лаҳзада Саудия Арабистони ўз фикрида қатъий туриб, Эронсиз ҳеч қандай битимни имзоламаслигини таъкидлади. Албатта, Теҳронга нисбатан санкциялар яқингинада бекор қилинган, шу боис мамлакат нефть қазиб олишни кунига 4 млн баррелга етказишни мақсад қилганини тушиниш мумкин. Шу жиҳатдан Саудия сиёсатини изоҳлаб бўлмайди.\n"Саудия Арабистони аввалбошданоқ нефть қазиб олишни музлатишни хоҳламаган экан, унда нега Доҳа учрашувида қатнашишга рози бўлди?" — деган савол билан мурожаат этишади мақола муаллифлари.\nАйтиш мумкинки, балки Саудия томони дастлаб келишувни имзолаш ниятида бўлган, аммо ҳал қилувчи паллада уларнинг Эронга нисбатан азалий рақиблиги устун келган.\n"Саудия Арабистонининг келишувни чиппакка чиқаргани, Эрон билан зиддияти, унинг нефть сиёсатига нақадар жиддий таъсир кўрсатаётганининг исботидир", —дейди АҚШ Колумбия Университети глобал энергетика сиёсати маркази директори Жейсон Бордофф.\nЯна бир тахминга кўра, Доҳада қандай сиёсат мақбуллиги борасида Саудия раҳбариятининг ўзида якдил фикрнинг мавжуд бўлмаганлигидир. Хусусан, Эронсиз ҳеч қандай келишувни имзоламаслик тарафдори иккинчи валиаҳд шаҳзода Муҳаммад бин Салмон ва музокаралар арафасида Ар-Риёднинг битимни имзолашини таъкидлаган нефть вазири Али ал-Наимий ўртасида аниқ хулоса бўлмаган. Сўнгги лаҳзаларда эса, Саудия нефть вазири фикридан қайтишга мажбур бўлди.\n18 апрель куни Доҳа музокаралари омадсиз якунлангач, жаҳон бозорида нефть нархи кескин пасайиб кетди. ОПЕК аъзолари эса, келгуси сафар июнь ойида Венада учрашади. Агар улар келишувга эриша олишса, унга ташкилотга аъзо бўлмаган Россия каби давлатлар ҳам қўшилиши мумкин бўлади.


Бошланғич мактабда Makerspaces | curiosity\nГлавная > Янгиликлар > Бошланғич мактабда Makerspaces\nБошланғич мактабда Makerspaces\nТалабаларга яратиш жараёни тушунарли бўлиши, улар ўзларини қулай ҳис қилиши учун ҳар бир болага таниш бўлган асбоблар билан жиҳозланган ҳудудни ташкил қилиш керак. Мактабгача ёшдаги болалар ва кичик синф ўқувчилари ҳолатида ҳар бир кичкинтойга таниш бўлган LEGO кубиклари жуда яхши мос келади.\nLEGO кубиклари — турли прототипларни яратиш учун идеал материалдир. Болалар кубикларни олиб, қўйилган вазифа руҳида ниманидир конструкциялай бошлайди, бунда улар ҳам мустақил равишда, ҳам жамоа бўлиб ишлашлари мумкин. Агар нимадир тўғри келмаса, яхшироқ натижага эришиш учун бошидан бошлаш мумкин. Ҳар қандай прототипнинг тақдири – кўп мартда тестдан ўтиш ва яхшироқ ечим топилмагунича устида кўпроқ ишлашдир.\nБолалар илмий-техника ижодининг асосида ҳар доим қизиқиш ётади. Ўқувчилар билан ижодий жараённи оддий ва яхши таниш материаллар ёрдамида рағбатлантириш муҳим аҳамият касб этади.\nLEGO® лойиҳасида сиз кичкинтойлар билан ижодий жараённи йўлга қўйиш ҳамда уни қизиқарли, турли-туман ва фойдали қилишда сизга ёрдам берадиган кўплаб йўриқномалар, ёрдамчи материаллар ва ғояларни топасиз\nLEGO® методологиясидан фойдаланинг, узлуксиз яратиш жараёнини созлашдан ва кичик синф ўқувчилари учун таълимдан бошланг, LEGO® билан бирга улғайинг ва ривожланинг.\nЎқувчиларингизда ғоялар пайдо бўлиши ва уларни рўёбга чиқариш учун LEGO кубикларининг ўзи етарли бўлмай қолиши мумкин. Кўп ҳолларда қоралама прототипларни яратиш учун турли материаллар зарур бўлади. Шу боис биз ҳар доим қўл остингизда қуйидаги фойдали материаллар бўлишини тавсия қиламиз:\n✅Қоғоз ва картон\n✅Мато ва иплар\n✅Фотосуратлар, журнал қирқимлари\n✅Қаламлар, бўрлар ва маркерлар\nТурли материаллардан фойдаланиш ўқувчиларга тасаввурларини кенгайтиришга, ижодий лойиҳалаштириш кўникмаларини ривожлантиришга ва эстетик дизайн тамойилларини ўзлаштиришга ёрдам беради. Синф хонасида мавжуд бўлган материаллар асосида “материаллар кутубхонаси”ни яратиш фойдали бўлади. Ёпишқоқ лента, елим, мастика ва лой LEGO кубикларини шикастлаши мумкин. Шу боис LEGO кубиклари билан ишлаганда деталларни ёпиштириш учун канцелярия резинкалари, каркас учун сим, скрепкалар ва металл қисқичлардан фойдаланиш тавсия этилади.\nМашғулотларни ташкиллаштириш учун махсус устахона шарт эмас!\nСиз Makerspace ҳудудини исталган мос келувчи хонада яратишингиз мумкин: кутубхонада ёки табиий-илмий ва техника фанлари бўйича машғулотлар учун мўлжалланган синфхоналарда. Биз юқорида тилга олган материалларни сақлаш учун ихчам жойни ташкил қилинг, уларни кутубхона ёки синфхонадаги исталган шкаф жавонида сақлаш қулай бўлсин.\nБолалар билан бирга ижод қилинг ва ривожланинг!


Огоҳлик – давр талаби - AmuNews.uz - энг сўнгги янгиликлар\nБугунги глобаллашув жараёнида дунё миқёсида юз бераётган мафкуравий хуружлар инсоният бошигақанчалик кўп кулфатлар ёғдираётгани ҳеч кимга сир эмас. Мафкуравий хуружларнинг шакли турли-туман бўлиб, ҳозирги вақтда халқаро миқёсда кенг авж олиб, ижтимоий-сиёсий, маънавий-гоявий муаммога айланиб улгурган кўриниши бу - миссионерликдир.\nҲўш, миссионерлар кимлар? Улар ўз мақсадларини амалга оширишда қандай воситалардан фойдаланадилар?\nАввало шуни алоҳида қайд этиш керакки, миссионерлик - муайян бир тузум ва муайян бир диндаги кишилар ўртасида бошқа бир дин ёки ўзга тузумни тарғиб этиш орқали ўз ғаразли мақсадларини амалга ошириш йўлидаги ҳаракатдир. Бу ҳаракат аъзоларининг жамият ҳаётига қанчалик аянчли таъсир кўрсатишини барчамиз яхши биламиз.\nМиссионерлар халқаро терроризм, гиёҳвандлик, диний-экстремизм, хусусан, «Ҳизбут-таҳрир», «Ваҳҳобизм» кўринишидаги таъсир воситаларидан фойдаланган ҳолда таълим ва хайрия жамиятлари, тарғибот-ташвиқот муассасаларига ўқитувчи, тил ўргатувчи, ўзга давлат таомларини ўргатувчи ниқоблари остида суқилиб кириб олган ҳолда ўз ҳаракатларини амалга оширадилар.\nМамлакатимиз мустақилликка эришгандан сўнг, юртимизга турли ғоя ва мафкуралар оқиб кира бошлади. Бу мафкуралар орасида энг ашаддийси сўзсиз, миссионерлик ҳаракатидир. Миссионерлар чет тилларини ўргатувчи махсус курсларнинг муаллимлари ниқоби остида талабалар ётоқхоналарига, савдогар ёки ишбилармон сифатида бозор ва дўконларимизга, пазандалик сирларининг билимдонлари бўлиб умумий овкатланиш шохобчаларига, қўйингки турмушнинг барча жабҳаларига жойлашиб олиб, ўз ғаразли мақсадларини амалга ошириш йўлида ҳар қандай кичик имкониятдан ҳам фойдаланиб қолишга интилишади. Жаҳондаги бошқа давлатлардаги каби юртимизда айрим ёшларнинг соддадиллиги ва ишонувчанлиги, эътиқоди сустлигидан фойдаланиб, хатто уларнинг моддий таъминотини яхшилашни ваъда қилиб ўз тузоқларига илинтириб олишга ҳаракат қилишмоқда.\nТарихдан маълумки, 1873 йилнинг март-май ойларида Хива хонлигини ўзига бўйсундириб, Хоразм давлатини чор Pоссиясига бутунлай қарам қилиб олиш учун рус миссионерлари йиллаб тайёргарлик кўришган. Улар Хоразм давлати босиб олингунга қадар ерлик халқ орасига суқилиб кириб жуда катта ва кенг миқёсда миссионерлик фаолиятларини юритганлар. Оддий сайёҳ сифатида оддий Хоразм қовунини қултиқлаб юриб бутун воханинг географик харитасини ишлаб чиққанлар. Хоразм давлатининг ҳарбий истеҳкомлари салохиятини, бу истеҳкомларнинг қандай жойлашгани-ю, аскарларимизнинг жанг тактикасигача синчиклаб ўрганиб чиқишгандан сўнггина ҳарбий юришлар уюштирганлар ва ўз мақсадларига тўла-тўкис эришганлар.\nБу - миссионерлик ҳаракатининг машъум тарихий исботи.\nБугунги тезкор ўзгаришлар даврида миссионерлик ҳаракати янада фаоллашди. Улар ўз қабиҳ ниятларини амалга ошириш, жамиятнинг ижтимоий-сиёсий ҳаётини издан чиқариш мақсадида ғоявий ва мафкуравий таҳдиднинг энг таъсирчан усулларидан фойдаланмоқдалар. Бу борада миссионерларга ислом дини ниқоб вазифасини ўтаётгани барчага аён. Ислом дини ахкомларини бузиб талқин этиш, диний билимсиз кишиларни турли норасмий диний ташкилотларга жалб этиш учун зўр бериб уринишмоқда. Бундай уринишлар натижасида айрим онги саёз кишилар ўртасида ихтилофлар, бўлиниш ва турли хил фитна-фасодлар келиб чиқиши табиий, албатта. Ваҳоланки, тинч аҳоли ўртасида фитна-фасод қўзғаш, бузғунчиликлар содир этиш -Аллоҳнинг суюкли бандаларининг ўзаро ҳамжиҳатликда, аҳил-иноқ яшашлари хақидаги илоҳий таълимотга тамоман зиддир. Зеро, Қуръони Каримда: «...Фитна ва бузғунчилик қотилликдан ҳам ашаддийроқдир...» деб зикр этилган.\nТинч аҳоли орасига суқилиб кириб олиб уларни тўғри йўлдан чалғитиш, бир-\nбирларининг ўртасида гина-адоватлар кўзғаш, айниқса, ёшларни турли норасмий\nдиний ташкилотларга аъзо қилиш учун миссионерлар жуда кўплаб маблағларни\nажратишмоқда. Бу маблағларни улар бемор кишиларга моддий кўмак, бепул дори-\nдармон етказиб бериш, шартнома асосида тахсил олаётган талабага ёрдам, турли\nнолегал нашрларни чоп этиб, аҳолига бепул тарқатиш каби ишларга сарфлашмоқда. Баъзи маънавий-сиёсий жиҳатдан билимсиз кишилар бундай тузоқларга осонгина илинадилар. Натижада билиб-билмай ўз халқи ва Ватанига, оиласига хиёнат қилишгача бориб етадилар. Бундайларга диний эътиқод ва иймон, Ватан туйғуси эмас, балки ўз динидан оғиши, миссионерларнинг режаларини амалга оширишларида кўпроқ уларга берилаётган пул ва яратиб қўйилган (гарчи вақтинча бўлса-да)шароитлар асосий омил бўлади.\nАлбатта, бундай ҳаракатлари билан миссионерлар ислом динига эътиқоди баланд маҳаллий аҳоли ўртасида ўзларида ижобий фикрлар туғдиришга эришадилар. Диний билимсизликлари оқибатида миссионерларга ишонган ва эргашган одамлар алал оқибат жиноятга қўл урадилар. Ҳаётда лоқайд, худбин бўлиб қоладилар. Бундай инсонлар кўпроқ гиёҳвандликка ружу қўядилар, иқтисодий жиноятларга қўл, урадилар. Агар мансабдор шахс бўлса, маҳаллийчилик, уруғ-аймоқчилик, манфаатпарастлик, атрофдагиларни менсимаслик каби иллатларни ўзларига юқтирадилар. Инсонлар юрагини маҳв этган бундай ички таҳдид бориб-бориб улар онги-шуурини батамом эгаллайди ва миссионерларнинг қўлидаги қўғирчоққа айланиб қолади.\nИстиқлол йўлини танлаб, бу йўлда тараққиётнинг ўз моделини ярата олган Ўзбекистонни демократик-маърифий тараққиёт йўлидан оғдиришни мақсад қилиб олган мамлакатимиз ташқарисидаги ақидапараст кучларнинг борлигини ҳам асло унутмаслигимиз керак. Диний ниқоб остида мустақил давлатимизга ташқаридан туриб таҳдид солаётган ташқи таҳдид кучлари - ақидапарастларнинг халқимиз маънавиятини емириш йўлидаги уринишларига қарши ҳамжиҳатликда кураш олиб бориш ҳар бир онгли кишининг, элим, юртим, оилам, ота маконим деган ўзбекистонликнинг олий бурчидир. Президентимиз И.А.Каримов «Юксак маънавият - енгилмас куч» асарида: «Маънавиятга қарши қаратилган ҳар қандай тахдид ўз-ўзидан мамлакат хавфсизлигини, унинг миллий манфаатларини, соғлом авлод келажагини таъминлаш йўлидаги жиддий хатарлардан бирига айланиши ва охир-оқибатда жамиятни инқирозга олиб келиши мумкин», - деган фикрни илгари сурганларида халқимизнинг, айниқса ёшларимизнииг руҳий дунёсига тахдид килиш, уларда келажакка булган ишончни йўқотиш ташқи таҳдид кучларининг бош мақсади эканлигини ҳар бир киши ҳар лаҳзада ҳис этиб яшаши лозимлигини таъкидлаш эмас, балки бундай реакцион кучларнинг томирига болта уришни назарда тутганлари айни ҳақиқат.\nХўш, ташқи тахдид кучлари қандай тарзда намоён булади?\nТашқи тахдид кучлари наинки диний ақидапарастлик кўринишида, балки турли ниқоблар, баландпарвоз шиорлар, ёкимли ғоялар остида иш олиб борадилар. Энг ёмони, бу кучларнинг ихтиёрида жуда катта моддий-молиявий ресурслар мавжуд. Айнан шу моддий-молиявий ресурслар уларга чексиз имкониятлар эшигини очиши табиий. Натижада гарчи бу кучлар мамлакатимиздан ташқарида бўлса-да ўзларининг пухта ўйланган ва узоқни кўзлаган, давомли ёвуз мақсадларини бемалол амалга оширадилар. Энг ёмони, одамни у манфаатпараст, пулга, хориж буюмларига ўч, бепарво, беҳаё, диний мутаассиб, ҳатто ваҳший кимсага айлантириб қўяди. Хориж кийимларига, пулига ва буюмларига ўчлик, қабиҳ ниятли тўдаларга кириб қолиш, шахсий манфаат қулига айланиб қолиш - инсонни ташқи таҳдид кучларининг малайига айлантиради. Ва алал-оқибат миссионерларнинг саъй-ҳаракатлари билан «тарбияланган», ўзимиздан, ўз миллатимиздан чиққан лоқайд, бепарво кимсалар қўли билан ўз халқимизнинг тинчлигига, мамлакат тараққиётига таҳдид солишади.\nБу борада сўз борар экан, ўзларига муқаддас ислом динини ниқоб қилиб олган кимсалар томонидан 1999 йилнинг 16 февралида Тошкент шаҳрида содир этилган портлашлар ёки 2005 йилда юз берган Андижон воқеаларини эслашнинг ўзи кифоя. Ўта таҳликага тўла кечган мустақилликнинг илк йилларида юртбошимиз И.А.Каримов: «...дин бизнинг қон-қонимизга онгу шууримизга шу қадар сингиб кетганки, уни ҳеч қандай ёвуз куч, ҳеч қандай ташвиқот билан чиқариб бўлмайди... Аллоҳ бизнинг қалбимизда, юрагимизда.\n...Оқ-қорани, дўст-душманни танийдиган халқимиз дин нима-ю сохта ақидалар нималигини, ким пок ниятли художўй инсону ким мунофиқ риёкор эканини жуда яхши билади», - дея бутун жаҳонга бонг урган эдилар.\nДарҳақиқат, ўзини диндор, иймонли кўрсатиб, бўлмағур сафсаталари билан атрофидаги одамлар, айниқса ёшлар ишончига кириб олишга уринаётган мутаассиб кучлар ҳар куни, балки ҳар лаҳзада тинч ва осуда ҳаётимизга хавф солиши, фарзандларимиз онгини заҳарлашга интилиши табиий. Бундай кора ниятли кучларнинг пайини қирқиш, сохта акидаларини, риёкорликларини фош этиш хар бир хакикий мусулмоннинг бурчидир.\nКўриниб турибдики, бугунги глобаллашув жараёни хар биримиздан маънавий баркамол, етук инсонни тарбиялаш борасидаги эзгу мақсадларимиз йўлига тўғаноқ бўлишга зўр бериб интилаётган ёвуз ниятли кучларга қарши ҳамжиҳатлик билан кураш олиб боришни талаб этади. Мамлакатимиздаги тараққиётни издан чиқариш учун ташқаридан. ва ичкаридан туриб таҳдид солаётган ҳар қандай кўринишдаги хатарларга қарши ўз вақтида қатъият ва изчиллик билан кураш олиб боришимиз зурур. Яъни, хориждан келтирилган беҳаё либосларни кийиб чиққан фарзандимизга унга маъқул келадиган, ўз миллий менталитетимизга монанд либосни таклиф этишимиз, катта пул ваъда килиб ўғил-қизимизни хорижга ишга таклиф этувчиларга ўз юртимизда ўғил-қизимизнинг насибаси улуғлигини амалда кўрсатишимиз шарт.\nКутилмаганда оиламизга тиббий ва моддий ёрдам ёки хомийлик кўмаги беришни истаб қолган кимса ким ва у қандай ташкилотнинг одами? Қандай асосларга таяниб сизга тиббий ёрдам ёки пул ваъда қилаяпти? Нима учун у сизга қиммат қоғозларга босилган адабиётларни текинга бераётир? Бу адабиёт ичида нелар яширинган ва бу адабиётлар орқали у халқимизга нималарни тарғиб қилаяпти? - қабилидаги саволлар хусусида жиддий ўйлаб кўрайлик. Энг мухими, маънавий-таҳдид - инсон эркинлигига, келажак авлод ва демакки, мустақил давлатимиз келажагига қарши таҳдид эканлигини асло унутмаслигимиз керак.\nЯна шуни эсда тутмоғимиз керакки, хоҳ оилада, маҳалла-кўйда, хоҳ ўзимиз ишлайдиган меҳнат жамоасида бўлсин, хоҳ ёшлар кўп тўпланадиган ўқув даргохлари, ётоқхоналарда ёки жамоат жойларида бўлсин локайдликка, бепарволикка берилмайлик. Сизни ёки фарзандингизни катта пул ваъда қилиб чет элга ишга таклиф этаётган одамга, диний билимингиз саёзлигидан фойдаланиб ўзларининг бузғунчи ғоялари билан бошингизни гангитиб қўяётган кимсага асло эргашманг. Сабаби, айнан шундай кимсалар Сизнинг лоқайдлигингиздан фойдаланиб фарзандингизни ёки таниш-билишларингизни чет давлатнинг қайсидир корчалонига қул килиб сотиб юбориши, сиз амал қилаётган ислом аҳкомларини бузиб талқин этиши, шум ниятларини амалга ошириш борасида хеч нарсадан тоймаслиги, бундай кимсаларга эргашиш эса ҳар қандай кишини маънавий ҳалокат сари етаклаши турган гan. Демак, лоқайдликсари қуйилган биргина қадам ҳам инсонни маънавий ҳалокат томон олиб борувчи йўлдирки, бу йўлга тушиб қолишдан ўзимизни ўзимиз асрашимиз, ҳар лаҳзада огоҳбўлишимиз зарур.\nБундай ёвуз кучларга қарши собитқадамлик билан курашиш, ўз эркинлигимизни, мустақиллигимизни ҳимоя қилишдир.


Муомаладан чиқарилаётган пулларнинг “амал қилиш муддати” белгиланди | NORMA.UZ\nМуомаладан чиқарилаётган пулларнинг “амал қилиш муддати” белгиланди\nМарказий банк муомаладан чиқарилаётган тангалар ва банкноталарни алмаштириш тартиби ҳақида маълумот берди. Бу ҳақда ЎзА хабар тарқатди.\nҚайд этилишича, эски намунадаги тангаларни ва банкноталарни муомаладан қайтариб олиш табиий йўл билан, яъни банк кассаларига келиб тушган ушбу тангалар ва банкноталарни қайта муомалага чиқармаслик орқали амалга оширилади.\nЭслатиб ўтамиз, эски намунадаги 50 сўмлик, 100 сўмлик тангалар ҳамда 50 сўмлик ва 100 сўмлик банкноталар - 2019 йилнинг 1 июлига қадар, эски намунадаги 200 сўмлик ва 500 сўмлик банкноталар - 2020 йил 1 июлга қадар муомалада бўлади.\nБелгиланган муддат давомида ушбу банкнота ва тангалар қонуний тўлов воситаси ҳисобланиб, улар билан нақд пулдаги тўловларни амалга ошириш мумкин.\nШу сабабли, аҳолининг хавотирга тушишига ҳеч қандай ҳожат йўқ.\nЧунки, нақд пулдаги ҳисоб-китобларни амалга оширишда ушбу танга ва банкноталардан чекловларсиз фойдаланишлари мумкин.\nУшбу тангалар ва банкноталар савдо, хизмат кўрсатиш ва бошқа соҳа субъектларининг кунлик тушуми сифатида банк кассаларига топширилади ҳамда қайта муомалага чиқарилмайди.\nАҳоли қўлидаги эски намунадаги тангалар ва банкноталарни банклар орқали янги намунадаги тангаларга алмаштириб олишлари ҳам мумкин.


Сослан Тигиев допинг туфайли 2008 йилги Олимпиаданинг «кумуш» медалидан маҳрум этилди\n11:57 / 27.10.2016\n2008 йилги Олимпия ўйинларида медаль олган 6 нафар спортчининг допинг намуналари қайта текширувдан ўтказилганидан сўнг уларнинг қон таркибида тақиқланган моддалар бўлгани аниқланди. Бу ҳақда ХОҚ матбуот хизмати хабар берган.\nУлар қаторида Ўзбекистон байроғи остида Пекин–2008 ва Лондон–2012 Олимпиадаларида чиқиш қилган эркин курашчи Сослан Тигиев бор бўлиб, у энди Пекин Олимпиадасидаги кумуш медалидан маҳрум этилди.\n2012 йилда Сослан Тигиевнинг қон таркибида тақиқланган метилгексанеамин препарати аниқланганидан сўнг, у Лондон–2012 Олимпиадасининг бронза медалидан маҳрум қилинган эди.\nСослан Тигиев билан бир қаторда Пекин–2008 Олимпиадасининг тўққиз спортчиси, шулардан совриндор бўлган 6 нафари дисквалификация қилинган. Бу 2015 йил августида бошланиб, Жаҳон антидопинг агентлиги (WADA) ва халқаро федерацияларни ўзига жалб этган маълумотлар йиғиш жараёнининг натижаси ҳисобланади.\nБулар орасида Беларусдан 2 нафар, Россия, Украина, Озарбойжон, Қозоғистон, Куба, Испания ва Ўзбекистондан бир нафардан вакил бор. Хусусан, Сослан Тигиевнинг акаси, Қозоғистон номидан чиқиш қилган Таймураз Тигиев (кумуш) ҳам медалидан айрилган. Унда туринабол моддаси аниқаланган. Допинг намунаси ижобий чиққан Россия вакили эса енгил атлетикачи Екатерина Волкова (туринабол) экани маълум.\nШунингдек, украиналик оғир атлетикачи Ольга Коробка (кумуш), беларуслик оғир атлетикачи Андрей Рибаков (кумуш), беларуслик оғир атлетикачи Анастасия Новикова (бронза) медаллардан маҳрум бўлган.\nПекиндаги Олимпиадада медалларни қўлга кирита олмаган озарбойжонлик оғир атлетикачи Сардар Гасанов, кубалик баландликка сакровчи Вильфредо Мартинес (5-ўрин) ва испаниялик тўсиқлар оша югурувчи Жозефин Оньянинг ҳам тақиқланган препаратлар қабул қилгани маълум бўлди.\nБундан олдинроқ, Пекин–2008 ва Лондон–2012 Олимпиадаларининг допинг намуналари қайта текширувидан сўнг Ўзбекистон номидан иштирок этган Артур Таймазовнинг допинг намунаси ижобий чиққан ва у Пекин–2008 олтин медалидан маҳрум этилганди.\nдопинг Сослан Тигиев


УЕФА - BBC News O'zbek\nАсли ўзбекистонлик миллиардер Алишер Усмонов "Арсенал"даги ҳиссаларини сотади\nАсли ўзбекистонлик миллиардер Алишер Усмонов Лондоннинг "Арсенал" клубидаги ҳиссаларини сотишга қарор қилди. Уларни клубнинг 67 фоизлик акциялари эгаси америкалик бизнесмен Стэн Кронке сотиб олиши мумкин.\nФутбол фиғони: Ҳайкал ё ҳайфсан?\nЎзбек футболи мухлислари бир томонда "Бабаян кетсин!" деб чиқишаркан, масъуллар бош мураббий Бабаянга ҳайкал қўйиш керак, дейишган. Ўзбекистон жорий ҳафта Сурияга ютқазиб қўйгандан бери мамлакат бўйлаб футбол мухлислари ғазабга келишган.


Señor & Señorita магазинида ҳамма нарса севимлилар учун\n10:37 / 29.02.2016\n8-март муносабати билан севимли ва қадрли инсонлар учун эксклюзив совғаларга фойдали ва қулай чегирмалар.\n8-март арафасида "Яқинларим ва суюклиларимга нима совға қилсам экан?" деган савол ҳар биримизнинг бошимизни қотиради. совғалар тури ва сонининг беҳисоблигига қарамасдан, эркаклар ҳайратлантира оладиган ва узоқ вақт ёдда қоладиган ўзига хос ҳадя қилишни истайдилар.\nSeñor & Señorita магазини - хонадонингиз учун қулайлик ва шинамлик манбаидир. Ҳар бир аёл бу ерда бахтнинг бир бўлагини ўзи билан олиб кетиши мумкин. Karaca, Hisar ва Korkmaz Туркия брендларининг чой ва таом учун мўлжалланган чинни идишларининг ажойиб тўпламлари байрам дастурхонига ўзгача кўрк бахш этиб, ҳар бир бекага қувонч улашади.\nKaraca Home, Sarev ва Pepper Home машҳур ишлаб чиқарувчилари тақдим этга майин ва ҳаво ўтказувчан уй боп матолар ётоғингиз ва меҳмонхонангиз кўринишини янада кўркамлаштиради. Бахмалдек юмшоқ ёпинчиқ ва пледлар, турли суратлар ҳамда оч ва ёрқин рангли нақшлар билан безалган чойшаб тўпламлари уйингизда саранжомлиги ва гўзаллигини оширишга янада ҳисса қўшади.\nKaraca, Joseph Joseph, Korkmaz, Tefal брендларининг ёрқин ошхона буюмлари савимли таомлар тайёрлаш жараёнини завқли ва роҳатбахш машғулотга айлантиради.\nSeñor & Señorita магазинида сиз яқинларингиз кўнглига ёқадиган ва уларни хурсанд қиладиган ажойиб совғаларни топа оласиз.\n2016 йилнинг 1 мартидан 8 мартига қадар Señor & Señorita магазинида 20 фоизли чегирмалар амал қилмоқда. эксклюзив совғаларни тежамкор нархларда сотиб олиш имкониятини қўлдан бой берманг! Señor & Señorita дўкони билан уйингизда байрам кайфияти ва шинамлик яратинг!\nЯнги маҳсулотлар ва чегирмалар ҳақида доимо расмий саҳифамиз facebook.com/senorandsenorita да ва янги senorandsenorita.uz\nИнтернет-журналимизда бохабар бўлиб туришингиз мумкин.\nМанзил: MEDIAPARK Савдо маркази Қоратош, 2-қават.\nМўлжал: Ўзбекистон Банклари Ассоциацияси.\nИш вақти: 10:00 дан 20:00 гача дам олиш кунларисиз.\nКонтактлар: (99871) 202 77 00\nСавдони терминал ва нақд пул орқали амалга ошириш мумкин.


03.10.11-ЖИЭМ бўйича ПРОКУРОРга – Huquqbon\nЖазони ижро этиш муассасаларида\nқонунларга риоя этилиши устидан\nназорат бўйича Тошкент махсус\nУЯ 64/45 ЖИЭМда сақланаётган\nмахбус Жорабоев Бунёд Яқубжановичнинг\nҳимоячиси Толиб Ёқубовдан\nМуҳтарам Ёлқин Тўлқинович!\nМен бундан бир фурсат муқаддам (16.09.03) Сизга мурожаат қилиб, менинг ҳимоямдаги, УЯ 64/45 ЖИЭМда сақланаётган махбус Жорабоев Бунёд Яқубжанович УЯ 64/51 ЖИЭМдан мазкур ЖИЭМга олиб келинган куни (05.08.03) УЯ 64/45 ЖИЭМнинг Ўзбекистон қонунларини менсимайдиган, ҳуқуқбузар бир гуруҳ зобитлари (номлари Сизга маълум) Бунёдни ваҳшийларча калтаклаганини билдирган эдим.\n15.09.03 куни мен мазкур зона бошлиғи иих подполковниги Мирислом Мирсалимов билан қисқа муддатли учрашганда, у кишининг инсоний хислатлари нақадар паст эканлигини кўриб, М.Мирсалимов бошқараётган зона ходимларининг Бунёдга нисбатан содир этишган ҳатти-ҳаракатларига ажабланмадим. Бу муассасадан ҳар куни 50 та ўлик чиқмаётганига ажабланиш лозим, холос.\nПайти келганда шуни қайд этиш керакки, айнан М.Мирсалимовга ўхшаш кимсалар феъл-атвори ва ҳатти-ҳаракатлари билан халқаро майдонда Ўзбекистон ҳукуматининг обрў-эътиборини туширмоқда. Буни БМТ Инсон ҳуқуқлари ва Қийноқларга қарши Комитетларининг махсус маърузачиси Тео ван Бовеннинг Ўзбекистон сафаридан кейин БМТ учун ёзган Маърузаси билан танишган ҳар қандай одам англаши мумкин.\nКуни кеча мен Сиз бошқараётган прокуратура терговчиси Маннонов Абдуҳаким билан учрашиб, менинг Сизга ёзган аризамда келтирилган илтимослар (хизмат текшируви ва судмедэкспертиза ўтказиш, зўравонлар устидан жиноий иш қўзғаш, Бунёднинг УЯ 64/51 зонадан кийиб келган ва шахсан ўзига тегишли бўлган кийимларини менга кўрсатиш) қай даражада кўрилганлигини сўрадим.\nА.А.Манноновнинг эътирофи бўйича хизмат текшируви ҳамон давом этаётган эмиш. Судмедэкспертиза ўтказиш, зўравонлар устидан жиноий иш қўзғаш, Бунёднинг УЯ 64/51 зонадан кийиб келган ва шахсан ўзига тегишли бўлган кийимларини менга кўрсатиш бўйича эса у кишидан бирор бир маълумот ола олмадим. «Жавоб бир ой ўтгач юборилади» – деди Абдуҳаким.\nЧамаси, истараси иссиқ, мулойим ва одамохун бу йигит «Фуқароларнинг мурожаатлари тўғрисида» деб аталувчи қонунда «бир ойдан кейин» деган ибора йўқлиги, аксинча, «ўн беш кун ИЧИДА, қўшимча маълумотлар олиниши зарурати туғилганда эса бир ой ИЧИДА жавоб берилиши шарт» деб ёзилганини билмаса керак! Қўпол ва оғир бўлишига қарамай айтиш керак–ки, Бунёд эмас, бирор прокурорнинг фарзанди ваҳшийларча калтакланса (илоҳо, ҳеч қачон шундай бўлмасин!), бу масалалар узоғи билан УЧ кунда ўз ҳалини топган бўлса керак.\nНима учун Бунёд масаласини кўриб чиқиш учун прокуратурага\n– камида бир ой, ёхуд\n– камида, масалан, уч ой зарур бўлишини мен биламан. Буни аниқлаш учун прокуратурага умуман вақт етмаслиги мумкинлигини ҳам мен тушунсам керак.\n– 09.10.03 куни Бунёднинг ота-онаси фарзанди яна ШИЗОга ташлангани ҳақида маълумот олишган. Сентябрь ойи ичида мен жаноб Р.Қодировга мурожаат қилиб, Б.Жорабоевнинг бундан кейин ҳам УЯ 64/45 ЖИЭМда сақланиши унинг ҳаёти учун хавфли бўлгани сабабли, уни Тошкент вилоятидаги бирор (масалан, Тавоқсойдаги УЯ 64/3 ёинки Чирчиқдаги УЯ 64/6) зонага ўтказишни сўраган эдим. Ҳали бир ой ўтмади, шекилли, жавоб шу кунга қадар келган эмас.\nМен жаноб Р.Қодировнинг ҳолатини тушунаман: Бунёд бошқа зонага кўчирилса, бу 05.08.03 куни УЯ 64/45 ЖИЭМда содир этилган ваҳшийликни эътироф этилиши деб баҳоланади. Бу муҳтарам зотга жиноят содир этганлиги мавҳум бўлган Бунёднинг ҳаёти эмас, жиноят содир этиб турган Ўктам, Аваз ва Марат каби ўз ходимларининг шаън-шавкати кўпроқ муҳим эканлигини тушуниш мумкин.\nМахбусни ШИЗО қамоғи билан жазолаш у ЖИЭМнинг ички тартибини бузганликда айбланган махбусга қўлланилиши маълум. Бунёд эса бу зонага яқинда келган ва дарҳол калтакланган. Бундай шароитда унинг ички тартибни атайлаб бузганига ишониш қийин. Бунёдни ШИЗОга ташланишини ЖИЭМ маъмурлари атайлаб, қўрқитиш ва ошкорлик учун қасд олиш мақсадида уюштирган дейиш мумкин, холос.\nҚандай бўлишидан қатъий назар, Бунёднинг яна ШИЗОга ташланиши менинг фикрим тўғри эканлигини исботламоқда.\nЮқоридагилардан келиб чиққан ҳолда:\nБунёд Жорабоев нима сабабдан ШИЗОга ташланганлиги факти юзасидан суриштирув ўтказилишини,\nБу ҳодисада айбдор шахслар жазоланишини СЎРАЙМАН.\nУЯ 64/45 ЖИЭМ да сақланаётган\nМахбус Б.Жорабоевнинг ҳимоячиси


8 Апр 2020 7989\nЖамоат саломатлиги техникумини муваффақиятли тамомлаганлар ОТМга имтиҳонсиз киради.\n2020 йил 7 апрелда Ўзбекистон Республикаси Президентининг ПҚ-4666-сонли «Тиббий-санитария соҳасида кадрларни тайёрлаш ва узлуксиз касбий ривожлантиришнинг мутлақо янги тизимини жорий этиш чора-тадбирлари тўғрисида»ги қарори қабул қилинди.\nҚарорга мувофиқ, 2020/2021 ўқув йилидан бошлаб 47 та тиббиёт коллежи Абу Али ибн Сино номидаги Жамоат саломатлиги техникумлари этиб қайта ташкил этилади.\nМазкур техникумларни муваффақиятли тамомлаганлар ўз соҳасига мос тиббиёт ОТМларининг бакалавриатига кириш имтиҳонларисиз якка тартибдаги суҳбат орқали ОТМларда 2-курсдан ўқишини давом эттириш ҳуқуқига эга бўлади.\n- тиббиёт ОТМларининг даволаш (амалиёт) ишлари проректорлари (директор ўринбосарлари) бир вақтнинг ўзида ушбу ОТМ клиникаларининг бош шифокорлари ҳисобланади;\n- тиббиёт ОТМларида бакалавриат таълим йўналишлари, магистратура ва клиник ординатура (резидентура) мутахассисликлари ўқув режаларидаги мутахассисликка оид бўлмаган фанлар улуши 2 баробарга қисқартирилади;\n- клиник ординатурасига мақсадли қабул қилинган талабаларнинг битирув курсини вилоят даражасидаги тиббиёт муассасаларида ташкил этиш тизими йўлга қўйилади;\n- ҳудудларнинг шифокорларга бўлган эҳтиёжидан келиб чиқиб тиббиёт ОТМлари бакалавриатнинг «Даволаш иши», «Педиатрия иши» ва «Касбий таълим (даволаш иши)» таълим йўналишлари бўйича давлат гранти асосида ўқишга қабул кўрсаткичлари доирасидаги мақсадли қабул параметрлари туман (шаҳар)лар кесимида шакллантирилади;\n- ушбу йўналишлар битирувчилари яшаш бўйича рўйхатга олинган жойидан қатъи назар мақсадли қабул параметрларида кўрсатилган туман (шаҳар)да камида 5 йил ишлаб бериш мажбуриятини олади, деб хабар беради Адлия вазирлиги матбуот хизмати.


Компаниялар “имзоси”га айланган муваффақиятли мобиль телефонлар - Terabayt.Uz\nКомпаниялар “имзоси”га айланган муваффақиятли мобиль телефонлар\nМобиль алоқа воситаси, телефон ва смартфон ишлаб чиқарувчи ҳар бир компания тарихида муваффақиятни бошлаб берган, жаҳон эътиборини қозонган ўзининг “ташриф қоғози” бўлади. Бу телефонлар илғор жиҳатлари билан ўз вақтида мобиль алоқанинг кейинги ривожини таъминлаган.\nҚуйида эътиборингизга мобиль компаниялар тарихидаги энг яхши телефон аппаратларини ҳавола қиламиз.\nApple корпорациясининг юзига айланган маҳсулот, бу – айфон. Тўғри, илк ишлаб чиқарилган телефонни “ақлли” дейишга тил бормаган. Бироқ, кейинчалик бу ном жаҳон смартфон бозорини ривожлантирган рақобатни ҳаракатлантирувчи кучга айланди.\niPhone 2007 йилнинг 9 январида компания раҳбари Стив Жобс томонидан MacWorld Expo кўргазмасида намойиш этилади.\nБугун ҳам айфон жаҳон смартфонларининг сардори ҳисобланади. Компаниянинг ҳар тақдимоти катта қизиқиш билан кутилади.\nАйниқса, 2010 йилда намойиш этилган iPhone 4 компаниянинг илк халқаро эътироф этилишига хизмат қилди. Apple бу айфонда жозибали дизайн ва аниқ-тиниқ Retina-дисплей, марказлашган процессор, сифатли камерани жам қила олди — бу ҳақиқий техно-мўъжиза эди.\nКомпаниянинг 2016 йилда маълум қилишича, 2015 йилнинг октябридан декабрига қадар рекорд даражада – 74.8 миллион дона айфон сотишга муваффақ бўлинган. Маълумотларга қараганда, Ер юзидаги ҳар 7 кишидан биттасига 1 дона айфон тўғри келади.\nКанадалик телекоммуникация ишлаб чиқарувчиси бўлмиш BlackBerry компанияси QWERTY – сенсор экран ва клавиатура уйғунлашган бошқарувдаги смартфонлари билан тилларга тушди.\nШу билан бирга, BlackBerry харидорлари ва фойдаланувчиларга таклиф этган илк илғор хизматларни ҳам унутмаслик керак. Биринчи навбатда, унинг ахборот хавфсизлиги таъминланган, ишончли смартфони, хусусан Bold 9700 ҳозирга қадар ҳам шуҳратини йўқотмаган. Шу боис, ҳозиргача ҳам давлат раҳбарлари ва йирик ишбилармонлар мазкур бренд телефонларидан фойдаланишади.\n2009 йилда фойдаланувчилар эътиборига ҳавола қилинган Bold 9700’нинг 3.2 мегапикселли камераси LED фоточақноққа эга бўлган.\nЭкспертларнинг маълум қилишича, компаниянинг Android смартфонлар ишлаб чиқариш ҳақидаги сўнгги қарори унинг нуфузига путур етказмоқда.\nHTC компаниясининг муваффақиятли тарихи HTC Hero билан бошланган бўлса, 2010 йилда тақдим этилган HTC Desire смартфонлар туркуми бу омаднинг шукуҳини янгилашга эришди. Мазкур смартфон шу йилнинг энг яхши смартфони деб эълон қилинди.\n2010 йилнинг «Бестселлери» сифатида HTC Desire энг кўп сотилган мобиль телефонлар рўйхатининг 3-поғонасидан жой олган. Хусусан, 2014 йилнинг март ойида сотувга чиқарилган HTC Desire 816 фаблети 10 дақиқа ичида 50 минг дона сотилган. Уни олиш учун эса 1 миллион киши рўйхатдан ўтган эди.\nШу билан бира, Windows Mobile туркумидаги HTC HD2 смартфони ҳам компания мижозларининг ишончни оқлади.\nLG, гарчи жаҳоннинг таниқли технология ишлаб чиқарувчиси бўлса ҳам, узоқ вақт давомида смартфон бозорида ўзининг “имзоси”га эга бўла олмади. Компания ажабтовур кўринишдаги, энг ғалати гаджетларни ҳам намойиш қилди. Аммо, барчаси омадсизлик билан якун топди.\nНиҳоят, 2013 йилнинг августида намойиш қилинган LG G2 Android смартфонидан сўнг компания бу борада ҳам нимадир янгилик қила олишига бошқаларни ишонтира бошлади.\nLG G2 – корпус ёнлари тугмалардан холи бўлган нафис смартфон. Унинг барча бошқарув тугмалари корпус орқа панелидан жой эгаллаган эди.\n2013 йилнинг сентябридан декабрига қадар жаҳон бўйлаб 3 миллион дона G2 смартфони сотилган. Шундан 900 мингтаси кореяликларнинг ўзидан ортмаган.\nКўпчилик компания ишлаб чиқарган Nexus 5 мобиль алоқа воситасини ҳам эътироф этади. Аммо, Nexus 5 муваффақияти — бу кўп жиҳатдан унинг буюртмачиси бўлмиш Google’ники ҳисобланади.\nMotorola компанияси ҳақида икки оғиз фикр билдириш истагидаги киши компаниянинг 2004 йилдан ишлаб чиқара бошлаган RAZR V3 буклама телефонини эсга олади. Телефон ўзига хос дизайни билан тезда оммалашди. Металл пластинали клавиатура ва электролюминантли клавиатура ости чироғи билан у кўпчиликка гўёки келажак алоқа воситаларини эслатиб юборди.\nҲааа! Финландиялик ишлаб чиқарувчи Nokia’нинг телефон саноатидаги довруғи ахборот технологиялари тарихи саҳифасидан ўрин олган бўлса ҳам, кўпчилик ҳануз унинг телефонлари сабаб яралган гўзал хотиралар, мулоқотларни илиқ таассурот билан эслайди. Хусусан, бу жаҳонда Nokia 3310 телефон аппаратини танимайдиган одамни топиш қийин. Албатта, бугунги ёшларни ҳисобга олмаганда.\nКомпания айни шу қурилмаси туфайли ҳам муваффақиятли даврини бошлади. Nokia 3310 имкониятлари сабаб кўпчилик бошқа брендларнинг маҳсулотларидан воз кечган.\n2000-йилнинг тўртинчи чорагида тақдим этилган телефон аппарати жаҳон бўйлаб 126 миллион дона сотилган. Жаҳонда бошқа бирор оддий телефон модели бу қадар кўп сотилган эмас.\nСўнгги вақтларда OnePlus бренди ҳақида яхши гап-сўзлар юрибди. Ўз вақтида компания OnePlus One гаджети орқали хитойлик смартфон ишлаб чиқарувчиси ҳам жаҳон андозаларига мос алоқа воситасини ишлаб чиқара олишини исботлаган.\n2014 йилда “флагманлар кушандаси” лақаби остида таништирилган “ақлли телефон”нинг яна бир муҳим жиҳати шундаки, OnePlus One орқали кўпчилик яхши смартфон доим ҳам қиммат бўлмаслигини англаб етган. У 299 АҚШ долларидан сотувга чиқарилган.\nКомпаниянинг Forbes’га берган маълумотига кўра, апрелдан ноябрь ойига қадар 500 минг дона OnePlus One қурилмаси сотилган.\nБугунги жаҳон смартфон бозорининг яққол пешқадами бўлган Samsung Electronics’нинг “муваффақият тарихи” ибтидосига ҳали у қадар ҳам кўп бўлмаган.\n2012 йилнинг 3 майида Лондонда намойиш этилган Samsung Galaxy S3 Жанубий кореялик ишлаб чиқарувчи ҳам бозор учун муносиб Android смартфони тайёрлашга қодирлигини намоён этган.\nAndroid смартфонлари орасида ўша даврда мазкур қурилмачалик оммалашган бошқа гаджетни топиш мушкул бўлган.\nSamsung Galaxy S3 ҳануз турли модификацияларда сотилаётган муваффақиятли смартфон. Samsung ушбу чиройли, кўп функцияли “ақлли” телефони орқали илк маротаба смартфон бозорида Apple’га чинакам рақиб пайдо бўлганини эслатиб қўйди.\nГаджет 2012 йилнинг 29 майида сотувга чиққан бўлса, Samsung мазкур – 2-чоракнинг ўзида 6,5 миллион дона Samsung Galaxy S III смартфонини сотиб, тарихида илк маротаба рекорд даражада – $4,5 млрд фойда кўради.\nБир йил орасида 50 миллионга яқин Galaxy S III сотилган.\nЭҳтимол, сиз Galaxy Note, компаниянинг илк фаблетини ҳам юқори баҳоларсиз. Уни ҳам муваффақиятли гаджетлар қаторига қўшиш мумкин.\nГерманиялик ишлаб чиқаруви ҳисобланган, бугунги авлодга у қадар ҳам таниш бўлмаган Siemens’да ҳам ўзининг омадли даври бўлган. Айниқса,\n2000-йилда тақдим этилган SL45 эълон қилингач, жаҳон аҳли илк маротаба телефон аппарати мисолида немисча сифат ва ўзига хосликнинг гувоҳи бўлди.\nИлк MP3-плеер функцияси ва MMC қўшимча хотира бўлмачасига эга бўлган Siemens SL45\nўша даврнинг “айфони” бўлган: уни сотиб олишга ҳар кимнинг ҳам қурби етмаган.\nЯпониянинг Sony Mobile Communications Inc компанияси бугун қанча ҳаракат қилмасин, аммо телефон аппарати бозоридаги ўзининг аввалги шуҳратини такрорлай олаётгани йўқ. Ҳатто, бугунги “Xperia” туркуми ҳам Sony’га Sony Ericsson K750i аппарати олиб келган муваффақиятни бера олмаяпти. Сифатли экран, сифатли камера, мусиқий имкониятлар — тарихда Sony телефонларини рақибларидан ажратиб турган жиҳатлар бўлган.\n2005 йилда тақдим этилиб, шу йилнинг ўзидаёқ бестселлер гаджетга айланади ва 2 мегапикселли камераси эвазига “йилнинг энг яхши камерафони” номига сазовор топилади.\n2000 йилларда мобиль қурилмалар ишлаб чиқарувчилар сони бир неча ўнтани ташкил қилган бўлса, айни кунда улар сони 100 дан ошади. Бизни қачонлардир мўъжизадек туйилган технологиялари билан ҳайратлантирган баъзи компаниялар бугун мазкур бизнесдан чиқиб кетишган. Уларнинг ўрни эса янгича тасаввур ва эҳтиёж маҳсули бўлган смартфон ишлаб чиқарувчиси билан тўлмоқда.\n#Apple iPhone #Blackberry #HTC Desire #Samsung Galaxy S3 #муваффақият


Давлат божхона қўмитаси Тожикистонга 10 бош хизмат итларини беғараз тақдим қилди\nДавлат божхона қўмитаси Тожикистонга ...\nИккала мамлакат ўртасида ўзаро борди-келдилар ва ташқи савдо айланмаси тобора кенгаймоқда. Бу эса иккала мамлакат божхона хизматлари ўртасидаги ҳамкорликни ҳам янада мустаҳкамлашни тақозо этади.\nГиёҳвандлик воситаларининг ноқонуний айланмаси ва божхона қонунбузилиши ҳолатларига қарши курашишдаги ҳамкорлик минтақа хусусиятидан келиб чиқилса, жуда ҳам долзарб! Айниқса, афғон наркотикларини Тожикистон орқали республикамизга кириб келишининг олдини олиш иккала мамлакат божхона хизматларининг биргаликдаги саъй-ҳаракатларига чамбарчас боғлиқ.\nШу мақсадда яқинда Давлат божхона қўмитаси Раиси Акмалхўжа Мавлонов Тожикистон Республикасининг Ўзбекистондаги Фавқулодда ва Мухтор элчиси Абдужаббор Раҳмонзода билан ўтказган учрашувида наркотик моддаларни излаб топишга ўргатилган 10 бош хизмат итини Тожикистон божхона хизматига беғараз тақдим этиш ташаббусини илгари сурган эди.\nЎз ўрнида мазкур ташаббус Тожикистон томонидан мамнуният билан қарши олинди.\nКуни кеча Тошкент вилояти божхона бошқармасининг “Ойбек” чегара –божхона постида ушбу хизмат итларини топшириш маросими бўлиб ўтди.\nДастлаб иккала мамлакат божхона хизмати раҳбарлари ўринбосарлари иштирокида икки томонлама учрашув бўлиб ўтди. Унда томонлар ўзаро ҳамкорликнинг муҳим йўналишлари бўйича фикр алмашдилар.\nШундан сўнг божхона пости ҳовлисида хизмат итларининг қисқа кўргазмали намойиши бўлиб ўтди ва итлар тожикистонлик божхоначиларга топширилди.\nМазкур хизмат итлари Давлат божхона қўмитасининг Миллий кинология марказида “Гиёҳвандлик воситаларини қидириш” йўналишида тайёрланган.\nСадоқат рамзи бўлган хизмат итларининг ўз эгаларидан бошқа қўлга ўтиши бироз ҳаяжонли кечди. Лекин, улар тез орада янги муҳитга мослашиб, хизматда юқори кўрсаткичларни қайд этишларига ишонамиз.


Литвада ўзбекистонлик қочқин асари чоп этилади\nЕвгений Дьяконовнинг ZONA.UZ блоги.\nЛитвада ўзбекистонлик сиёсий қочқин Евгений Дьяконовнинг “ZONA.UZ”, деб номланган китоби чоп этилишга тайёрланмоқда. Муаллифнинг бу китобда Ўзбекистон турмасида маҳбус сифатида бошидан кечирганлари тасвирлаган.\nЛитванинг “Алма литера” Нашриёт уйи ўзбекистонлик мустақил журналист, Норвегияда сиёсий бошпана олган Евгений Дьяконовнинг Ўзбекистон қамоқларидаги вазиятни тасвирловчи “ZONA.UZ” бадиий-публицистик асарини рус ва кейинчалик литва тилида чоп этиш ниятида эканини маълум қилди.\nЎзининг “ZONA.UZ” асари ҳақида Озодлик мухбирига гапириб берган Ўзбек-Норвег маданий маркази вице-президенти Евгений Дьяконов китобда 10 йил аввал рўй берган воқеалар ҳақида бўлса-да, Ўзбекистон қамоқ тизимида бугун ҳам аҳвол ўзгаришсиз қолаётгани боис, мавзу долзарблигича қолмоқда, дейди.\n- Европада Ўзбекистон турмаларидаги вазият тўғрисидаги маълумот деярли йўқ. Бу ҳақда ёзилган охирги асар Олег Якубовнинг “Бўрилар тўдаси” асари эди. Шу сабабли мен бу ҳақда ўз кўрган-кечирганларимни гапириб беришим керак, деб ўйлайман. Одамлар бу муаммо ҳақида эшитишлари керак ва ниҳоят Ўзбекистон турмаларидаги бундай ҳолат тугатилиши зарур, дейди Евгений Дьяконов.\nЖурналистнинг сўзларига кўра, у Швецияда қочқинлик мақомини олганидан бери ўз асарини чоп эттиришга уриниб келган. Бироқ Германия, Буюк Британия ва Европанинг бошқа қатор нашриётчилари бу асарга қизиқиш билдирмаган.\n“Хотираларимни ўқиб ҳозир ўзим ҳам бу воқеаларга ишонгим келмайди”, дея давом этади Евгений Дьяконов.\n- Мен 1997 йилда ички ишлар вазирлигининг коррупция, рэкет ва террорчиликка қарши кураш бош бошқармаси томонидан Тошкентда ҳибсга олинганман. Жами турмада 383 кун ёки 13 ой ўтириб чиққанман. Лекин бир йилдан ортиқроқ ўша ерда ўтказган умрим бугунги кунгача ҳам энг даҳшатли тушларимга кириб чиқади, ваҳоланки мен афғон урушидан ўтган ҳарбий одамман. Мен у ердан тирик чиқаман деб ўйламаган эдим. “ZONA.UZ” хотиралари Серж Иваков номли маҳбус номидан баён этилади. Хотираларимда мен, масалан, 1997 йилда Қоровулбозордаги 25-зонадаги маҳбуслар ғалаёнинининг аёвсиз бостирилишини тасвирлаганман. Ўша тўполондан 25-30 кишигина тирик чиққан, қолганларни суварак каби қириб ташлашган, дея эслайди Евгений Дьяконов.\nМустақил журналистнинг фикрича, Ўзбекистон ва Марказий Осиё мамлакатларидаги қамоқ тизими Сталин даври тизими кабидир.\n"Черчиллнинг турмалар тўғрисида билдирган ажойиб бир фикри бор", дея давом этади Дьяконов.\n- У “Менга турмаларингизни кўрсатсангиз, қандай давлат эканингизни айтиб бераман”, деган. Ҳар қандай турма тизими у ёки бу давлат тизимининг аксидир. Мен ҳам олдин Ўзбекистон турмаларида бўлаётган воқеалардан раҳбариятимизнинг хабари йўқ, деб ҳисоблардим. Ишонинг, қамоқхоналардаги бедодликлар давлат раҳбарияти хабарисиз амалга ошмайди, кўп ҳолларда бундай вазият юқоридан туширилган буйруқ асосида амалга ошади. Шу боис, дунё Ўзбекистонда бўлаётган воқеалардан хабардор бўлиши керак, дейди Озодликка Евгений Дьяконов.\n"ZONA.UZ" китобини чоп этишга қизиқиш билдираётган Литвадаги “Алма литера” нашриётнинг бош директори Чёгинтас Сонгаила Озодлик билан суҳбатда Дьяконов профессионал ёзувчи бўлмагани боис, қўлёзмани чоп эитшга тайёрлаш учун жиддий таҳрир керак бўлади дейди.\n- Китобнинг рус тилидаги нусхасига дастлаб жиддий ишлов берилиши керак. Ундан кейин биз уни литва тилига ўгириб чоп этамиз. Гап шундаки, биз ҳозирча китобларни рус тилида нашр этмаймиз, лекин Дьяконовнинг асарига буюртма етарли бўлса уни рус тилида ҳам чоп этишга тайёрмиз. Бу асар бизнинг катта ёшдаги, яъни Совет даври тузумини кўрганлар учун қизиқарли бўлиши мумкин. Қолаверса, Ўзбекистон ёпиқ мамлакат бўлганлиги сабабли у ерда нима бўлаётгани жамоатчилик учун ҳам қизиқ бўлади, деб ўйлайман, - дейди “Алма литера” нашриёти эгаси Чёгинтас Сонгаила.\nСонгаила агарда “ZONA.UZ” интернет блог шаклидан тўлақонли асар шаклига кўчса, 4-6 ой ичида Литвада нашрдан чиқарилиши мумкинлигини айтади. У бу асар муаллифнинг ўз бошидан кечинмалари эканини ҳисобга олиб, кенг жамоатчиликда қизиқ уйғотиши эҳтимоли юқоридир, дея қўшимча қилди.\nОзодлик маҳбусларга ноинсоний, шафқатсиз муомала Ўзбекистон қамоқхоналарида одатий ҳолатга айлангани борасида кўп маротаба хабар берган.\nМаркази Парижда жойлашган Инсон ҳуқуқлари Халқаро Федерацияси (FIDH) Ўзбекистондаги инсон ҳуқуқлари вазиятига эътибор қаратиш мақсадида “Ўзбекистон номли қамоқхона” деб аталган янги веб-саҳифа очди.\nБир неча йил мобайнида БМТ идораларида айни масала юзасидан ҳисобот берган Ўзбекистон расмийлари қийноқларни бартараф этиш, инсон ҳуқуқлари билан боғлиқ вазиятни яхшилаш мақсадида кўп ишлар амалга оширилгани ҳақида гапирганлар.


«Нуроний» жамғармаси вакили: «Дабдабали тўй қилаётган амалдорларимизнинг танобини ҳам бир тортиб қўйиш керак» » Ўзбекистон янгиликлари – Zamin.uz\n, 30 2020, 21:22\n17 окт, 23:42 1 327 Жамият\nЎзбекистонда дабдабали тўйлар қилишда нафақат бойлар, балки амалдорлар ҳам салбий намуна бўлмоқда. Бу фикр Ёшлар пресс-клубининг тўйларни тартибга солиш тўғрисидаги низом муҳокамасига бағишланган навбатдаги анжуманида «Нуроний» жамғармаси Республика бошқаруви бўлими мудири Шавкат Миролимов томонидан билдирилди.\nШавкат Миролимовнинг таъкидлашича, «пул топиб ақл топмаганлар» — дабдабали тўй қилаётганларнинг фақатгина бир тоифаси. Бунинг иккинчи тоифаси эса амалдорлар ҳисобланади.\nҲаммамиз тўйларга борамиз, ошларга борамиз. Назар солиб, ўрганиб, қараб юрсам, дабдабали тўйларни ўтказаётганларнинг ҳаммаси ҳам пул топиб ақл топмаган бойваччалар эмас. Айниқса раҳбарларга ёқмайдиган бир гапимни айтмоқчиман.\nПул топиб ақл топмаганлар дабдабали тўй қилаётганларнинг бир тоифаси бўлса, амалдорларимизнинг тўйлари — шунинг иккинчи тоифасидир. Вазирларимиз, ҳокимларимиз, катта маош олиб, катта даромадли жойда ишлайдиган амалдорларимизнинг тўйлари — 100 фоизи десам адашарман — 99 фоизи дабдабали бўляпти.\nИсрофгарчилик кўп бўляпти шу жойларда. Менимча, амалдорларимизнинг ҳам танобини бир тортиб қўйишимиз керак, ҳисоб-китобини қилишимиз керак.\nЭслатиб ўтамиз, Ўзбекистон Президенти Шавкат Мирзиёев 2018 йил мартида бўлиб ўтган видеоселекторда дабдабали тўйларни қоралаган, ижро органлари раҳбарларининг тўй-маросимларга боришини тақиқлаган эди.\n«Ҳамма бир хил тўй қилади. Агар бирорта раҳбар — прокурорми, солиқчими, ҳокимми, чегарачими — меъёрдан чиқса, ўша куниёқ қамайман. Вазир ё бош вазир ўринбосари 500 кишига тўй қилишга етадиган маошни қаердан олади? Ҳаммаси ўғрилик бу, тагини суриштирсак. Ўғрилик!», — деганди ўшанда Президент.\nДабдабали тўй эгалари жазоланади, транспорт вазирлиги ва ИИВ кортежларни назорат қилади 18 фев, 23:21\nИқбол Мирзо: «Ўтган йили шу таклифга қарсакбозлик қилганлар дабдабали тўйларнинг бошида турганини кўрдик» 20 сен, 22:38\nСенат вакили дабдабали тўйларни тақиқлаш нега керакли натижани бермаслигини айтди 06 авг, 16:27\nСирдарёда «дабдабали» тўй. Келин-куёв трактор «белкураги»да ФҲДЁга борди (фото) 24 июл, 07:02\nҚаҳрамон Қуронбоев: «Водийдаги тўй кортежини тўхтатиб, келин-куёвни таксига ўтқазиб юбордим» 07 июн, 19:30\nЭркин Комилов: Дабдабали тўйларни, асосан, ҳаромдан пул топганлар қилади 15 авг, 22:35\nЧорак финалнинг энг хавфли 4 футболчиси (фото) 30 сен, 20:53 0\nТрамп қанча миқдорда даромад солиғи тўлаганини маълум қилди 30 сен, 20:30 2\nАктриса ва журналист Ирода Носирова ҳалигача турмушга чиқмагани сабаби ҳақида гапирди (видео) 30 сен, 19:57 17\nПрезидент уч нафар жадидни орден билан тақдирлади 30 сен, 19:49 48\nЭлдор Шомуродов "Женоа"да қанча маош олади? 30 сен, 19:23 245\nМексикалик балиқчи ўзидан ҳам катта балиқ тутиб олди (фото) 30 сен, 19:15 163\nКоронавирусдан сақловчи замонавий ниқоб кашф этилди 30 сен, 18:38 376\nХуш омадед. Фарғоналикларнинг Тожикистондаги юз йиллик тақдири 30 сен, 18:00 264\nТоғли Қорабоғда нима бўляпти? Озарбайжон президенти ва Арманистон бош вазири Россия телеканали эфирида шу ҳақда сиртдан баҳслашди 30 сен, 17:23 372\n«Бир фикрни ҳамиша катта армон билан ўйлайман» — Президент ўқитувчи ва зиёлиларга мурожаат қилмоқда (фото) 30 сен, 16:44 359\nЯнги агентлик ходимлари ўқотар қурол олиб юриш ҳуқуқига эга бўлади 30 сен, 16:11 894\nБиринчи буклама ноутбук сотувга чиқди (фото, видео) 30 сен, 15:30 264


Газета СБХ / 2015 год / № 26 / Бухгалтерга ёрдам\nҲам ўқиб, ҳам ишлайдиган ходимлар учун ўқиш билан боғлиқ ижтимоий таътиллар олиш ҳуқуқи кафолатланган. У меҳнат тўғрисидаги қонун ҳужжатларида назарда тутилган (Меҳнат кодексининг 149-моддаси). Таътиллар олий ва ўрта махсус ўқув юртларида ишлаб чиқаришдан ажралмаган ҳолда таълим олаётган ходимларга берилади (МКнинг 254 ва 256-моддалари). Уларни беришнинг асосий шарти бўлиб ўқув режасини бажариш, яъни ўқув режасида назарда тутилган синовлар, имтиҳонлар ва ишларни топшириш, академик қарзнинг йўқлиги ҳисобланади.\nЎқув таътилини ходим учун асосий иш жойи ҳисобланган корхона бериши шарт. Бунда олий ўқув юрти хорижий (Ўзбекистондан ташқарида) ёки республикамизда аккредитация қилинган бўлишининг аҳамияти йўқ. Меҳнат кодексида назарда тутилган кафолатлар ва компенсациялар уларни тақдим этиш чоғида таълим олаётган ходимларга, улар билан муддатсиз ёки муддатли меҳнат шартномаси тузилган ёки тузилмаганлигидан қатъи назар, татбиқ этилади.\nИш берувчи ўқув таътили беришни рад этиш ёки уни пулли компенсация билан алмаштиришга ҳақли эмас, чунки мазкур таътил тури дам олиш вақтига тенглаштирилмайди, балки таълим олиш имкониятини таъминлайдиган кафолат ҳисобланади. Агар талаба ҳақ тўланадиган ўқув таътилидан фойдаланмаган бўлса, унинг учун компенсация берилмайди. Ходимларга ўқиш муносабати билан бериладиган қўшимча таътиллар ижтимоий таътиллар ҳисобланади, ижтимоий таътилларнинг барча турларидан эса асли ҳолида фойдаланилади ва уларни пуллик компенсация билан алмаштиришга йўл қўйилмайди (МКнинг 151-моддаси учинчи қисми). Ҳатто ходимнинг розилиги билан ўқув таътилидан чақириб олиш ҳам меҳнат тўғрисидаги қонун ҳужжатларида назарда тутилмаган.\nАгар ходим бир вақтнинг ўзида бир нечта таълим муассасасида ўқиса, ўқув таътили таълим олувчининг танлашига кўра фақат битта ўқув юрти бўйича берилади.\nТАЪТИЛ қАНЧА КУНГА БЕРИЛАДИ\nЎқув таътили ходимга заруратнинг юзага келишига қараб:\n олий таълим муассасаларига кириш имтиҳонларини топшириш учун;\n олий ва ўрта махсус ўқув юртларида сессия, диплом лойиҳаси (иши)ни тайёрлаш ва ҳимоя қилиш вақтига;\n олий ва ўрта махсус ўқув юртларининг охирги курсларида диплом лойиҳасига материалларни тайёрлаш учун берилади.\nМеҳнат тўғрисидаги қонун ҳужжатларида иш берувчи ходимга тақдим этиши шарт бўлган ўқув таътили муддатлари белгиланган. Муддат тақдим этиш мақсадига, таълим йили ва шаклига, шунингдек ўқув юртининг мақомига боғлиқдир.\nКириш имтиҳонлари топширишга рухсат этилган ходимларга олий ўқув юртларига кириш учун камида 15 календарь кун муддат билан иш ҳақи сақланмаган ҳолда таътил берилади, ўқув юртлари жойлашган ерга бориш ва қайтиб келиш вақти бу ҳисобга кирмайди (МКнинг 254-моддаси).\nОлий ва ўрта махсус ўқув юртларида сиртдан таълим олаётган ходимларга ҳар йили:\nлаборатория-имтиҳон сессиясида қатнашиш даврида биринчи ва иккинчи курсда – камида 30 календарь кун;\nучинчи ва ундан кейинги курсларда – камида 40 календарь кун;\nбитирув имтиҳонларини топшириш учун – камида 30 календарь кун;\nдиплом лойиҳасини (ишини) тайёрлаш ва ёқлашга:\nолий ўқув юрти талабаларига – 4 ой, ўрта махсус ўқув юрти талабаларига эса – 2 ой муддат билан ўртача ойлик иш ҳақи сақланган ҳолда қўшимча таътиллар берилади (МКнинг 256-моддаси).\nБундан ташқари, олий ва ўрта махсус таълим муассасаларининг охирги курсларида ўқиётган ходимларга диплом лойиҳаси материалларини тайёрлаш учун 30 календарь кун давомида иш ҳақи сақланмайдиган таътил берилади. Ҳақ тўланмайдиган таътил даврида (иш жойи бўйича) давлат грантлари бўйича олий ўқув юртларининг охирги курслари сиртқи бўлинмаларида ўқиётган талабалар умумий асосларда стипендияга қайд этиладилар (МКнинг 256-моддаси; Олий таълим муассасалари талабаларига стипендиялар тайинлаш ва тўлаш тартиби тўғрисидаги йўриқноманинг1 15-банди).\nЎқув таътилларининг аниқ муддатлари ўқув юртлари тақдим этадиган ҳужжатларда, хусусан, маълумотнома-чақирувда кўрсатилади. Иш берувчи билан келишган ҳолда ходимга ўқув таътилига қўшимча равишда иш ҳақи сақланмайдиган таътил берилиши ёки талабанинг хоҳишига кўра йиллик меҳнат таътили қўшилиши мумкин.\nЧИПТАНИНГ ЯРИМ БАҳОСИДА БОРИШ ВА КЕЛИШ\nОлий ўқув юртларида сиртдан таълим олаётган ходимларга ўқув юрти жойлашган ерга бориши ва у ердан қайтиб келиши учун (транспорт тури, олий таълим муассасаси жойлашган жой ва мамлакатдан қатъи назар) йўлкиранинг 50%идан кам бўлмаган қиймати тўланади (МКнинг 257-моддаси):\nйилига 1 марта – лаборатория-имтиҳон сессиясида;\nтаълим даврида 1 марта – диплом иши тайёрлаш ва уни ёқлаш ёки битирув имтиҳонларини топшириш учун йўлкира тўланади (яъни таълимнинг охирги йилида имтиҳон сессиясига (масалан, январда) ва диплом ишини ҳимоя қилиш ҳамда битирув имтиҳонларини топширишга (масалан, июнда) бориб-келиш ҳақи тўланади).\nБориб-келиш ҳақини икки вариантда тўлаш мумкин: боришгача ва боргандан кейин. Биринчи ҳолда у бўнак ёки бошқа операциялар бўйича қарз сифатида расмийлаштирилади, иккинчи ҳолда эса ходим қайтиб келгач бориб-келиш чиптасини илова қилган ҳолда унга бориб-келиш қийматининг бир қисмини компенсациялаш тўғрисида ариза бериши керак.\nМИСОЛ. Ходим Санкт-Петербург (Россия) олий ўқув юртида ўқийди. Уни 2015 йил 16–30 январдаги сессияга чақиришди. Бориб-келишга авиачиптанинг қиймати 1 050 минг сўм – пул ўтказиш йўли билан сўмда тўланган. Ушбу қийматнинг ярми (525 минг сўм) иш берувчи билан шартномага кўра иш ҳақидан 4 ой мобайнида ушланади.\nУчиш қийматининг иккинчи қисми (525 минг сўм) ходимнинг моддий наф тарзидаги даромади сифатида қаралади (Солиқ кодексининг 177-моддаси 1-банди). У жами даромадга киритилиши ва унга белгиланган шкалада ЖШДС солиниши керак. Мазкур тўловларга ягона ижтимоий тўлов ва суғурта бадаллари ҳисобланмайди (Солиқ кодексининг 306 ва 307-моддалари).\nУчиш қийматини тўлаш харажатлари фойда солиғи тўловчиси бўлган корхонада чегирилмайдиган харажатлар ҳисобланади (Солиқ кодексининг 147-моддаси 9-банди). ЯСТ тўловчиларининг харажатлари, шу жумладан учиш қийматини тўлаш харажатлари солиқ солиш мақсадида ҳисобга олинмайди.\nАгар ўқиш жойига бориб-келишга бир неча кун кетса, ушбу давр йиллик меҳнат таътили ёки иш ҳақи сақланмайдиган таътилнинг бир қисми сифатида расмийлаштирилиши керак, чунки меҳнат тўғрисидаги қонун ҳужжатларига кўра у ўқув таътилига киритилмайди.\nўқУВ ТАЪТИЛИНИ РАСМИЙЛАШТИРИШ\nИшлаб чиқаришдан ажралмаган ҳолда таълим олувчи олий ўқув юртларининг талабаларига ўқув таътили талаба-ходим аризаси ҳамда мамлакатимиз ёки хорижий олий ўқув юртининг маълумотнома-чақирувига асосан берилади. Ариза эркин шаклда ёзилади, бироқ унда албатта ўқув таътилининг мақсади (масалан, оралиқ аттестациядан ўтиш учун ва ҳоказо) ва унинг тури (ҳақ тўланадиган ёки тўланмайдиган) кўрсатилади. Маълумотнома-чақирувда таътилнинг сабаби ва у расмийлаштирилиши керак бўлган муддат кўрсатилади. Ушбу муддат, ўқиш жойига бориш вақтисиз, фақат ўқув даврини ўз ичига олади (ўқитишнинг сиртқи шаклида ўқув жараёни одатда байрам ва дам олиш кунларига бўлинмайди). Ўқув таътили тугаганидан кейин таътилда асосли бўлиш далили сифатида тасдиқловчи маълумотнома тақдим этилади.\nЎқув таътилининг муддати ходим ёки иш берувчининг хоҳишига боғлиқ эмас. Агар ходим сессиянинг ўқув топшириқларини муддатидан аввал бажарса ва таътил муддатини қисқартиришни истаса, у деканат ёки ўқув юрти бўлимига тасдиқловчи маълумотномага тегишли ўзгартиришлар киритиш тўғрисида илтимос билан мурожаат қилиши керак. Унинг асосида оралиқ аттестациядан муддатдан аввал ўтилганлиги ва ходимнинг ишга чиқиши муносабати билан ўқув таътилини тугатиш тўғрисида буйруқ тайёрланади.\nХОДИМ ўқИЙДИ, ҳАқ ТўЛАНАДИ\nҲақ тўланадиган ўқув таътили даврида ходимнинг ўртача иш ҳақи сақланади. Уни ҳисоб-китоб қилиш тартиби ВМнинг 11.03.1997 йилдаги 133-сон Қарорига 6-илова 1-бандида белгиланган.\nЎқув таътилларига ҳақ тўлаш учун, худди йиллик меҳнат таътиллари сингари, ҳисоб-китобнинг белгиланган услубияти бўйича ўртача ойлик ва ўртача кунлик иш ҳақи белгиланади2. Ўртача ойлик иш ҳақи, башарти суғурта бадаллари тўланган бўлса, ҳисобга олинадиган ойдаги иш ҳақига ўқув таътили бошланишигача бўлган 12 ой мобайнида олинган барча мукофотларнинг 1/12 қисмини (6 ой ишлаётганларга – 1/6, 8 ой ишлаётганларга – 1/8 қисми ва ҳоказо) қўшиш йўли билан белгиланади. Ўртача кунлик иш ҳақини белгилаш учун ўртача ойлик иш ҳақи 6 кунлик иш ҳафтасида 25,4 га тенг бўлган кунларда иш вақтининг ўртача ойлик муддатига бўлинади.\nЎқув таътилининг муддати календарь кунларда белгиланади. Бироқ ҳақ ушбу даврга тўғри келадиган иш кунларига тўланади. Таътил пуллари суммаси ҳисоб-китоби, корхонада белгиланган иш режимидан (5 кунлик, 6-кунлик иш ҳафтаси, бошқача режим) қатъи назар, йиллик меҳнат таътилида бўлганидек, 6 кунлик иш ҳафтасидан келиб чиқиб амалга оширилади.\nМИСОЛ. Тошкентдаги институтнинг 4-курс талабаси бўлган ходим 2015 йил 9–22 февралдаги (15 календарь кун) сессияга чақирилди. Ушбу даврга унга ўқув таътили берилди. Ҳисоб-китоб кунида унга 350 000 сўм лавозим маоши (тарифли қисм) белгиланди.\nИш ҳақи (лавозим маоши)нинг тарифли қисмидан ошадиган тўловларни белгилаш учун ўқув таътили бошланишидан аввалги 12 ойлик давр (2014 йил февраль – 2015 йил январь) ҳисобга олинади. Ҳисоб-китоб даврида лавозим маошидан ортиқча қуйидагилар тўланган: локал низомда назарда тутилган ойлик мукофот – 720 000 сўм; ишбай меҳнат учун қўшимча ҳақ – 647 560 сўм; оилавий ҳолати муносабати билан моддий ёрдам – 500 000 сўм.\nЎртача ойлик иш ҳақи 463 963 сўмни (350 000 + (720 000 + 647 560) / 12) ташкил этади. Моддий ёрдам суммаси ҳисобга олинмайди, чунки ундан суғурта бадаллари ушланмайди. Ўқув таътили вақтига 12 иш куни тўғри келади (6 кунлик иш ҳафтасидан келиб чиқилса), таътил пули суммаси 219 195 сўмга (463 963 / 25,4 х 12) тенг.\nМИСОЛ. Олий ўқув юртининг маълумотнома-чақируви асосида ходимга Тошкент давлат техника университетида имтиҳон топшириш учун 25 календарь кун – 2015 йил 2–26 мартга таътил берилди. Ўртача кунлик иш ҳақи ҳисоб-китоб даврида 20 784 сўмни ташкил қилди.\nЎқув таътили даврига 21 иш куни (6 кунлик иш ҳафтасидан келиб чиқилганда) ва 1 байрам куни – 21 март тўғри келади. Шунга қарамай, ўқув таътили муддати кўпаймайди – ходим 2015 йил 27 мартда ишга чиқиши керак. Ўқув таътили даврига тўғри келадиган байрам кунларига ҳам, бошқа дам олиш кунлари сингари, ҳақ тўланмайди. Таътил пули мазкур ҳолда 435 708 сўмни (20 748 х 21) ташкил этади.\nЎқув таътили учун ҳисобланган таътил пулига жисмоний шахслардан олинадиган даромад солиғи солинади (Солиқ кодексининг 175-моддаси 1-банди бўйича ишланмаган вақт учун ҳақ сифатида). Ундан мажбурий суғурта бадаллари ушланади, ягона ижтимоий тўлов (Солиқ кодексининг 306, 307 ва 172-моддалари), жамғариб бориладиган шахсий пенсия ҳисобварақларига ажратмалар ҳисобланади.\nФойда солиғи тўловчилари учун ўқиш муносабати билан таътиллар учун, худди меҳнат таътилларига бўлганидек, ходимларга ҳақ тўлаш харажатлари чегириладиган харажатлар ҳисобланади (Солиқ кодексининг 143-моддаси 7-банди). Ягона солиқ тўлови тўловчиси бўлган корхоналарда ушбу харажатлар солиқ солинадиган базага таъсир кўрсатмайди.\n1Олий ва ўрта махсус таълим вазирлиги, Молия вазирлигининг АВ томонидан 16.04.2004 йилда 1339-сон билан рўйхатдан ўтказилган қарори билан тасдиқланган.\n2Таътил пулларини ҳисоб-китоб қилиш учун ўртача иш ҳақини белгилашга доир батафсил тушунтиришлар «Солиқ ва божхона хабарлари» газетасининг 2.06.2015 йилдаги 22 (1086)-сонида берилган.


Дунёнинг энг кўп даромад оладиган футбол клублари. Топ-5 - www.Voydod.net\nJaloldin_07, Oyybekk, Jaha__1995\nДунёнинг энг кўп даромад оладиган футбол клублари. Топ-5\n«Газета.Ru» нашри нафақат ҳаммадан яхши ўйнайдиган, балкиҳаммадан кўп пул ишлайдиган футбол клубларининг рўйхатини тақдим этди.\n«Реал» —520,9 млн. евро (2012/13 мавсумидаги даромад)\nИспан жамоаси жорий мавсумда яхшигина пулишлаб олди ва, ҳатто, ўз даромадларининг миқдорини ўтган мавсумга қараганда оширишга ҳам муваффақ бўлди.Жамоанинг соф фойдаси икки баробарга (36,9 млн) ошди, соф қарз миқдори эса тўртдан бир қисмга қисқарди (90,6).\n«Реал» дунёнинг энг бой клуби номини биринчи марта олаётгани йўқ. Клуб Чемпионларлигасида жуда яхши пул ишлаб олади. Якунланган мавсумда “Реал” турнирнинг ярим финалигача етиб борди.Дастлабки ҳисоб-китобларга кўра, бу Мадрид клубига қарийб 50 миллион евро келтирган. Клуб телевидениедан Испания чемпионатидаги чиқишлари учун 140 миллион еврога яқин пул олган. Шунингдек,жамоада янги мавсумдан бошлаб янги ҳомий пайдо бўлди: энди “Реал” футболкаларида “Bwin” букмекерликидорасининг белгисини эмас, балки “Emirates” авиакомпаниясининг номини кўриш мумкин бўлади. Мазкур шартномаклубга бир мавсумда 25 миллион еврога яқин даромад келтириши керак. Шу ўринда, “Forbes” компанияси ҳам “Реал”клубини жорий йил баҳорда дунёнинг энг қиммат жамоаси сифатида тан олганини қайд этиш жоиз. Экспертларнингфикрича, энди клубни сотиб олишни истовчилар 3,3 миллиард евродан воз кечишларига тўғри келади. «Барселона» — 491 млн. евро\n“Барселона”клуби чиқишлари учун телевидениедан жуда катта миқдорда пул олади. Ҳозир жамоанинг “MediaPro” телегигантибилан шартномаси мавжуд. Чемпионлар лигаси якунлари бўйича “Барса” тахминан “Реал”ники каби 45,5 миллионевро пул ишлаб олган. Янги мавсумда жамоада янги ҳомий ҳам пайдо бўлди – “Quatar Airways”. У билан ҳамкорлик“Барса”га бир мавсумда 30 миллион еврога яқин даромад келтириши керак. Бундан ташқари, клуб ўзининг техникҳомийси “Nike” компаниясидан яна тахминан 33 миллион олади. Тўғри, клубнинг қарзлари олдингидай жуда катта –330 миллион евро. Шунингдек, жамоанинг жорий мавсумдаги бюджети ҳам маълум – 509 миллион евро. «Бавария» — 432,8 млн. евро\nУшбу сумма жамоанинг ўтганмавсумдаги умумий фойдасидан деярли 100 миллионга кўп. Мюнхенликлар бу пулларни ўзларининг Чемпионларлигасидаги ва миллий турнирлардаги муваффақиятли чиқиши туфайли ишлаб олди. Октябрь ойида Бундеслига Американинг “21 Century Fox” ТВ-компанияси билан шартнома имзолаган эди. Унга кўра,немис клублари ҳар йили 100-150 миллион евро пул олади.\n“Бавария” жамоаси ўз ҳомийсибўлган “Deutsche Telekom” компаниясидан йилига қарийб 23 миллион евро миқдорида даромад олади. Яна 27 миллион еврожамоани “кийинтирувчи” Adidas компаниясидан келиб тушади. «Манчестер Юнайтед» — 367 млн. евро (2011/12 мавсуми якунлари бўйича)\nЎтган мавсумякунлари бўйича «Манчестер Юнайтед» клубининг даромади ҳозирча номаълум, бироқ жамоа олдинги мавсумгақараганда кўпроқ пул ишлаб олгани аниқ.\nХусусан, ўтган мавсумда «МЮ»премьер-лигадаги чиқишлари учун ТВдан қарийб 70 миллион евро пул олган. Чемпионлар лигасида эса “Манчестер”анчагина даромадини йўқотди, бироқ, шунга қарамасдан, пул миқдори 35 миллион еврога яқин суммани ташкилэтган.\nШунингдек, инглиз клуби қатор фойдали шартномаларни ҳам имзолаган. Ўтган йилиюль ойида жамоа “Bwin” букмекерлик компанияси билан шартнома тузган эди. Кейин “Chevrolet” компанияси клубнингбош ҳомийсига айланди. У билан битим етти йилга тузилган бўлиб, бу “МЮ”га деярли 600 миллион евро олиб келишикерак. «Боруссия» (Дортмунд) — 305 млн. евро\n2011/12 мавсум якунлари бўйича «қора-сариқлар» дунёнинг энг даромадгир клублари ўнталигига ҳамкирмаётган эди, бироқ бу сафар улар бешталикка ўрин олишга муваффақ бўлди. Ҳолбуки, бундан ўн йилча олдин“Боруссия” деярли банкрот деб эълон қилинган.\nЎтган мавсум якунлари бўйичажамоанинг соф фойдаси 50 миллион евродан ошган. Ушбу муваффақиятли молиявий кўрсаткичлар жамоанингЧемпионлар лигасидаги ажойиб чиқишлари билан шартланган бўлиб, унда дортмундликлар финалгача етиб бораолди. Шунингдек, “Боруссия”га ўзининг “Вестфаленштадион” майдони ҳам барқарор даромад олиб келмоқда. Буер доим футбол мухлисларига тўла бўлишини кўриш мумкин.\njaga_7 yozdi: | 16.11.2013 | 12:01 #1 Спам


Абдулазиз Аҳмад Абдулборий Муҳаммад Абдулборий Тубайтий Абдулбосит Абдуссомад Абдулбосит Абдуссомад (Мужаввид) Абдулвадуд Ҳаниф Абдуллоҳ Босфор Абдуллоҳ Жуҳаний Абдуллоҳ Кандари Абдулмуҳсин Қосим Абдулмуҳсин Ҳарсий Абдулраҳмон Судайс Абдулҳодий Канакери Абдуррашид Суфий (қироат Ассусий) Абдуррашид Суфий (қироат Халаф) Абдурраҳмон Мажид Абдурраҳмон Олусий Аддукалий Муҳаммад Алалим (қироат Қолун) Аз-Заййин Муҳаммад Аҳмад Акром Алалақми Ал-Уйун Коший Али Жобир Али Ҳажжож Суосий Али Ҳузайфий Али Ҳузайфий (қироат Қолун) Алий Куший Алий Куший (қироат Варш) Аҳмад Ажмий Аҳмад Амир Аҳмад Мароғий Аҳмад Наина Аҳмад Собир Аҳмад Қодир Тараблусий Аҳмад Қодир Тараблусий (қироат Қолун) Аҳмад Ҳашоший Валид Наеҳий Доктор Айман Рушдий Сувайд Ёсин Жазоирий Ёсир Дусарий Ёсир Мазруий Ёсир Қураший Жамол Шокир Абдуллоҳ Жамон Усаймий Иброҳим Аҳдор Иброҳим Дусарий Иброҳим Дусарий (қироат Варш) Идрис Абкар Имод Зуҳайр Ҳофиз Махмуд Халил Хусорий Махмуд Халил Хусорий (мужаввид) Махмуд Халил Хусорий (қироат Варш) Маҳмуд Али Албанно (Мужаввид) Маҳмуд Рифоий Маҳмуд Шаймий (қироат ад Дуурий) Моҳер Шаҳаширо Моҳир Маъқилий Муиз Ҳарсий Муса Билол Мустафо Исмоил Мустафо Раъд Азовий Муфтаҳ Султоний Муфтаҳ Султоний (қироат ад Дуурий анил Кисаий) Муфтаҳ Султоний (қироат Аддурий ан Аби Амр) Муфтаҳ Султоний (қироат ибни Касир) Муҳаммад Абдулкарим Муҳаммад Абдуллоҳ (қироат ад Дуурий) Муҳаммад Абдуллоҳ (қироат Ал Баззий) Муҳаммад Айюб Муҳаммад бин Рошид ал-Афасий Муҳаммад Жибрийл Муҳаммад Луҳайдон Муҳаммад Муншид Муҳаммад Рашод Шариф Муҳаммад Сиддиқ Миншавий Муҳаммад Солиҳ Олим Шоҳ Муҳаммад Таблавай Муҳаммад Усман Хон Насер ал-Қатами Неъмат Ҳасан Нобил Рифоий Одил Райён Роми Деаис Саййид Рамазон Салоҳ Бухартий Сауд Шурайм Саъд Ғомидий Саҳл Ёсин Тавфиқ Соиҳ Ториқ Абдулғани Даввоб (қироат Қолун) Умар Қазабрий (қироат Варш) Форис Аббад Халифа Тунайжий Холид Абдулкофий Холид Муҳанно Шайх Абу Бакр Шатрий Шайх Али Хузайфий Шер Озод Тоҳир Яҳё Ҳавво Қаҳтоний Ҳоний Рифоий Ҳотам Фарид Алваир /mp3/surah/xalil_xusoriy/092.mp3\nМахмуд Халил Хусорий - Лайл\nМаккада нозил бўлган. 21 оятдан иборат.\nУшбу сураи кариманинг номи ҳам ўзининг биринчи сўзидан олинган. «Лайл» – «тун» деганидир. Аллоҳ таоло бу сурани тун ила қасам ичиб бошлаганидан, унга «Лайл» номи берилган.\nБу сурада ҳаётнинг қарама-қарши йўллари баён қилинган. Сура иккига бўлиниб, биринчи бўлагида бир-биридан тубдан фарқ қилувчи ахлоқий сифатлар келади. Бир гуруҳ кишилар ўз бойликларини Аллоҳ таолонинг розилиги учун сарфлайдилар, тақводор бўлиб, қалбларини пок тутадилар, яхшини яхши, ёмонни ёмон деб биладилар.\nИккинчи гуруҳдагилар эса хасис, бахил, Аллоҳ таолодан қўрқмайдиган, бандадан уялмайдиганлар бўлиб, ҳақиқатни ёлғон, разолатни фазилат деб ҳисоблайдилар. Албатта, ҳар ким ўз қилмишига яраша қиёматда мукофот ёки жазосини олади.\nСуранинг иккинчи қисмида Аллоҳ таоло инсонга тўғри йўлни кўрсатиб қўйгани, пайғамбарлар, самовий китоблар юборгани эслатилади.\nЛайл сурасининг аввалида тун, кун ва эркагу урғочининг яратилиши ила қасам ичилиб, одамларнинг ҳатти-ҳаракатлари турлича бўлиши таъкидланади.\nСўнгра саодат ва шақоват йўли баён қилинади. Нажот изловчи киши учун юриши лозим бўлган йўл кўрсатилади. Яхшиларнинг сифатлари қандай бўлади-ю, ёмонларнинг сифати қандай бўлади – очиб берилади.\nШунингдек, аҳли жаннат ва аҳли дўзах васфлари келтирилади.\nКейин эса кофир ва осийларнинг тўплаган молу дунёлари охиратда ҳеч қандай манфаат бермаслиги ажойиб услуб ила айтиб ўтилади.\nСуранинг хотимасида солиҳ мўмин киши қандай бўлишига мисол келтирилади.\n1. Қоплаб келаётган тун билан қасам.\n2. Тажалли этган кундуз билан қасам.\n3. Эркак ва урғочининг яратилиши билан қасам.\n4. Албатта, сизларнинг саъй ҳаракатларингиз турличадир.\n5. Аммо кимки ато берса ва тақво қилса...\n6. ва яхшиликни тасдиқ қилса...\n7. бас, Биз уни осонга муяссар қиламиз.\n8. Ва аммо кимки бахиллик ва истиғно қилса...\nﯘ ﯙ ﯚ\n9. ва яхшиликни ёлғонга чиқарса...\n10. бас, Биз уни қийинга муяссар қиламиз.\nﯞ ﯟ ﯠ ﯡ ﯢ ﯣ ﯤ\n11. У қулаган вақтда унга мол-мулки фойда бермас.\nﯥ ﯦ ﯧ ﯨ\n12. Албатта, ҳидоятга бошлаш Бизнинг зиммамиздадир.\n13. Албатта, ҳам охират ва ҳам бу дунё Бизникидир.\n14. Бас, Мен сизларни ланғиллаган ўт-оловдан огоҳлантирдим.\n15. Унга бадбахтдан бошқа кириб, куймас.\n16. Ўша ёлғонга чиқарган ва юз ўгирган эди.\nﭚ ﭛ ﭜ\n17. Ва албатта, ундан тақводор банда четда қоладир.\nﭝ ﭞ ﭟ ﭠ ﭡ\n18. У мол мулкини бериб покланади\nﭢ ﭣ ﭤ ﭥ ﭦ ﭧ ﭨ\n19. Бирор кишининг унда мукофотланиши лозим бўлган яхшилиги йўқ эди.\nﭩ ﭪ ﭫ ﭬ ﭭ ﭮ\n20. Фақат ўзининг олиймақом Роббининг розилигини сўраб қиладир.\n21. Ва албатта, тезда рози бўладир.


Қозоғистонда оилавий ва маиший зўравонликка жазо кучайтирилади (видео)\nИИВ маълумотига кўра, 2020 йилнинг саккиз ойида маиший зўравонлик аломатлари билан 130 мингта мурожаат тушган. Шундан икки ярим мингтасига нисбатан жиноий иш очилди, 30 мингта мурожаат маъмурий ишлаб чиқаришга юборилди.\n31 ёшли Амина эри билан тўрт йил яшади, аммо никоҳдан бир йил ўтиб ажралишга ҳаракат қилди. Аёлнинг айтишича, ҳар гал расмийлар қозоқ анъаналарини эслатган ҳолда унга босим ўтказган. Ҳозир Амина ярим йилдан бери онаси билан истиқомат қилади, аммо, эндиликда собиқ эрининг можароларга айланадиган ташрифидан қўрқиб қолган.\nҲозир Қозоғистон парламенти маиший зўравонлик тўғрисидаги қонунга ўзгартиш киритишни муҳокама қилмоқда, бу ўзгартишлар Амина сингари аёлларга ёрдам беришни кўзлайди. Депутатлар айбдорларни жамоат ишларига жалб қилишни ва ҳатто 20 кунгача ҳибсга олишни назарда тутишмоқда. Агар маиший зўравонлик ҳақида ижтимоий тармоқларда хабар тарқатилгудек бўлса, унга нисбатан полиция ўз вақтида чора кўриши керак бўлади.\nБундан ташқари, полицияга буйруқ бериш ваколатлари бўйича ҳам таклиф илгари сурилмоқда.\nЯнги ўзгартишлар полиция ходимларига оилавий зўравонликлар айбдорларига нисбатан қисқа муддатларда чора кўриш имкониятини беради. Парламент аъзоларининг фикрича, бу кўп ҳолларда айбдорлар жазосиз қоладиган вазиятни ўзгартиришга имкон беради. Спикер Нурлан Нигматулин буни қуйидагича тушунтирди: "Қўли чиққанларни қўлини калтаклаш керак".\nҚонунга ўзгартиш киритиш жамоатчилик вакиллари томонидан илгари сурилди. Улар орасида "Не молчи" («Жим турма») жамғармасининг раҳбари Дина Исмаилова ҳам бор. Унинг фикрича, ўзгартишларнингяхши томони шундаки, маиший зўравонликлар камайишига ҳисса қўшади. Аммо шу билан бирга у ҳар гал янги чораларни киритиб туриш кераклигини қайд қилиб ўтди.\n"Энди томонларни яраштирш масаласига жуда қақтиқ қаралади, – дейди у. – Эндиликда яраштиришга фақат бир марта ҳаракат бўлади. Иккинчи гал албатта жазога тортилади. Бу каби чоралар вазиятга жиддий таъсир кўрсатади".